text:
Фото:
Өфөлә IMAX (Аймакс) кинозалы рәсми асылды
Фото:
IMAX (Аймакс) цифрлы кинозалы хәҙер Башҡортостан баш ҡалаһында ла бар. Бөгөн “Искра” кинокомплексы базаһында Өфө IMAXын рәсми асыу уҙғарылды. Унда БР Премьер–министрының беренсе урынбаҫары – финанс министры Айрат Ғәскәров, Өфө ҡала хакимиәте башлығы Павел Качкаев, Өфөнөң Октябрь районы хакимиәте башлығы Владимир Дмитрюк һәм “Планета кино” кинокомплекс селтәренең генераль директоры Константин Воронцов ҡатнашты. Тантанала булған хөрмәтле ҡунаҡтарға, һәм шулай уҡ уҡыусыларға IMAX 3D форматында “Космик станция” документаль фильмы күрһәтелде.
Константин Воронцов әйтеүенсә, IMAX – Канада технологияһының бөтә стандарттары буйынса рекордлы ҡыҫҡа ваҡытта төҙөлгән Рәсәйҙәге тәүге цифрлы кинозал. Уны төҙөү 2009 йылдың 7 сентябрендә башланғайны.
IMAX залында киттың ысын ҙурлығын күрһәтә алырлыҡ 21 метрҙан ашыуыраҡ ҙур экран ҡуйылған. Фильмдарҙы күрһәтеү бында тетрәндергес цифрлы тауыштар менән оҙатылып бара.
Өфө IMAX-ы 350 урынға иҫәпләнгән, әлегә кинозалда бер генә фильм – Джеймс Кэмерондың “Аватар” картинаһы күрһәтелә. Сеанстар көнөнә алты тапҡыр үтә.
Әйткәндәй, IMAX социомәҙәниәт өлкәһендә мөһим урын биләй, сөнки бындай залдарҙа дөйөм белем биреү, фәнни, социаль йүнәлешле фильмдар күрһәтелә.
Бөгөнгө көндә 400 IMAX кинотеатры асылған. Рәсәйҙә улар дүртәү ине: Мәскәүҙә икәү, Санкт-Петербургта һәм Ҡазанда – берәү. Өфөләге IMAX иһә — бишенсе .


c: text/html

text:
Башҡортостанда Шәйехзада Бабич исемендәге йәштәр премияһына тәҡдим итеүгә ғаризалар ҡабул ителә башланы
РБ Йәштәр сәйәсәте һәм спорт министрлығы әҙәбиәт, сәнғәт һәм архитектура өлкәһендә Шәйехзада Бабич исемендәге Республика дәүләт йәштәр премияһына тәҡдим итеүгә эштәр ҡабул итеү тураһында иғлан итте.
РБ Йәштәр сәйәсәте һәм спорт министрлығынан аныҡлауҙарынса, әҙәбиәт өлкәһендәге әҫәрҙәр – матбуғатта баҫылып сыҡҡандан һуң, музыка, театр, һынлы сәнғәт, хореография, эстрада һәм цирк сәнғәте, дизайн, кино һәм телевидение өлкәһендәге әҫәрҙәр концерттарҙа, күргәҙмәләрҙә, театрҙар һәм кинотеатрҙарҙағы премьераларҙа, радио һәм телевидение аша халыҡҡа сығарылып, йәмәғәтселек танышҡандан һуң, архитектура өлкәһендә объекттар файҙаланыуға тапшырылғандан һуң ғына премияға тәҡдим итеүгә күрһәтелә ала.
Ижади йәки башҡа төрлө коллективтар күрһәтелгәндә, дәғүә итеүселәр иҫәбе 16-35 йәштәрҙәге биш кешенән артмаҫҡа тейеш. Премия күләме элеккесә ҡалған, ул 50 мең һум тәшкил итә.
Материалдар 2011 йылдың 1 апреленә тиклем түбәндәге адрес буйынса ҡабул ителә: 450000, Өфө ҡалаһы, Ленин урамы, 10, 24-се кабинет, БР Йәштәр сәйәсәте һәм спорт министрлығының йәштәр ойошмалары менән эшләү бүлеге. Белешмәләр өсөн телефон:(347) 276-45-87.

robotstxt: allowed

filter: keep


text:
Светлана Атанғолова Германияла үткән форумда сығыш яһаны
Башҡортостан йырсыһы Светлана Атанғолова Германияла Вальтер Шеель форумының беренсе конференцияһында сығыш яһаны. Ул башҡорт композиторы Рим Хәсәнов яҙған «The Candle» («Шәм») балладаһын башҡарҙы. Йырсының сығышын барыһының да күңеленә хуш килде.
Бад-Кроцинген (Баден-Вюртемберг федераль ере) ҡалаһында үткән форумда ике илдең сәйәсмәндәре, бизнесмендары, мәҙәниәт хеҙмәткәрҙәре, киң мәғлүмәт саралары, шулай уҡ йәмәғәт ойошмалары вәкилдәре ҡатнашты.


text:
Башҡортостан туриндустрия союзын Александр Работяев етәкләне
Башҡортостан Республикаһы туриндустрия союзының отчет-һайлау йыйылышы йомғаҡтары буйынса БР Дәүләт Йыйылышы депутаты Александр Работяев был ойошманың рәйесе итеп һайланды.
Уның урынбаҫарҙары итеп Дәүләт Йыйылышы депутаты Кинйә Кускилдинды һәм «Тенгри» туристик компанияһының генераль директоры Александр Гончаровты һайланылар.
БР Туриндустрия союзының өҫтөнлөктәре аталды: тармаҡта цивилизациялы баҙар мөнәсәбәттәрен үҫтереүгә булышлыҡ итеү, монополияға ҡаршы тороу, бөтә Рәсәй һәм халыҡ-ара хөкүмәттеке булмаған туристик ойошмаларҙа Союз ағзаларының мәнфәғәттәрен яҡлау, төбәктә эске туризм инфраструктураһын үҫтереү.
Башҡортостан туриндустрия союзы – Рәсәй туриндустрия союзы, Рәсәй Туроператорҙар ассоциацияһы, «Волга буйы» төбәк-ара туризм ассоциацияһы, БР Сауҙа-сәнәғәт палатаһы ағзаһы.


text:
Республикала миллионерҙар һәм миллиардерҙар арта
Был уҙған йыл менән сағыштырғанда 1,6 тапҡырға күберәк. Быйылғы кампанияла һалым органдары, уҙған йылдан айырмалы рәүештә, тағы ла 127 мең кешенең һалым декларацияларын тултырырға тейешлеген асыҡлаған. Декларацияны хәҙер электрон почта аша ла ебәрергә мөмкин. Бындай алым декларанттарҙың артыуына килтерә тиҙәр һалым хеҙмәте идаралығында. Белгестәр билдәләүенсә, республика халҡының йәшәү кимәле арта бара. Бер үк ваҡытта миллионер һәм миллиардерҙар һаны ла байтаҡҡа артҡан.


text:
Мәғарифҡа бүленгән средстволар ҡайһы берҙә уның сифатына йоғонто яһамай
«Мәғарифҡа бүленгән средстволар, ҡыҙғанысҡа ҡаршы, ҡайһы берҙә уның сифатына йоғонто яһамай», — тип белдерҙе «Башинформ» агентлығы хәбәрсеһе менән әңгәмәлә Башҡортостан Дәүләт Йыйылышының Мәғариф, мәҙәниәт, спорт һәм йәштәр сәйәсәте буйынса комитеты рәйесе Эльвира Айытҡолова. «Йәмәғәтселек фекерен белешеү йомғаҡтары буйынса, күпселек рәсәйлеләр бөгөн Рәсәй мәғариф системаһына сиктән тыш кире ҡарашта, ә шаҡтай финанс һалыуҙар әлегә хәлде үҙгәртә алмай», —тине парламент комитеты башлығы.
Владимир Путин Федераль Йыйылышҡа Мөрәжәғәтнамәһендә «Рәсәйҙә белем биреү етерлек яҡшы кимәлдә булһын өсөн» саралар күрергә кәрәк, тип бушҡа ғына һөйләмәне, тип билдәләне депутат. Ул шулай уҡ Президенттың, бөгөн уҡытыусыларҙың эш хаҡын арттырыуҙан тыш, «мәғарифҡа яңыса ҡарашлы, яңыса уҡыта алырлыҡ уҡытыусылар, лидерҙар килһен өсөн белем биреү системаһының үҙен яңыртырға кәрәк. Сөнки йыш ҡына балалар компьютерҙа эшләү мәсьәләһендә уҡытыусыға ҡарағанда яҡшыраҡ белә, ә былай булырға тейеш түгел», тигән фекере менән килешә.
«Һәм беҙ шунда уҡ юғары профессиональ белем биреү системаһына килеп терәләбеҙ, бөгөн педагогик кадрҙар әҙерләү системаһы икенселәй ҡоролорға һәм өҙлөкһөҙ булырға тейеш», — тип һыҙыҡ өҫтөнә алды Эльвира Айытҡолова. Уның фекеренсә, «республикала Мәғарифты үҫтереү институты булыуы – үҙе бәхет».«Беҙ ошондай институттарҙы һаҡлап ҡалған күп булмаған төбәктәрҙең береһебеҙ һәм уҡытыусыларыбыҙҙың өҙлөкһөҙ белем алыуын тәьмин итәбеҙ, йәғни вузды тамамлағандан һуң улар даими рәүештә квалификацияһын күтәрә ала, сөнки уҡытыусы үҙе ғүмере буйына уҡырға тейеш бит», — тине депутат.
Эльвира Айытҡолова дәүләт башлығының мәктәп иншаларын кире ҡайтарыу тәҡдимен дөрөҫ тип һанай, уның әйтеүенсә, «берҙәм дәүләт имтихандарында, уның бөтә ыңғай яҡтарына ҡарамаҫтан, ижади башланғыс, әлбиттә, юҡ».
Бынан тыш, депутат һәм бер үк ваҡытта Дөйөм Рәсәй халыҡ фронты төбәк бүлегенең ҡушма рәйесе, «бөгөн БДБ илдәрендә уҡыусылар берҙәм дәүләт имтиханын Рәсәй ҡағиҙәләренә ярашлы тапшырыу һәм Рәсәй университеттарына инә алыу мөмкинлеге алыуын», бик мөһим тип иҫәпләй.


text:
Башҡорт дәүләт филармонияһы артистары Екатеринбургта Башҡорт мәҙәниәте фестивалендә сығыш яһай
ӨФӨ, 2015 йыл, 13 апрель. /«Башинформ» мәғлүмәт агентлығы, Ләйлә Аралбаева/.
12 апрелдә Екатеринбургта Свердловск өлкәһенең башҡорт үҙәге XII төбәк башҡорт мәҙәниәте фестивален ойоштора. Сара Урта Урал халыҡтарының милли мәҙәниәте фестивале сиктәрендә үтә.
Фестиваль Екатеринбург ҡалаһындағы «Йәдкәр» башҡорт театр коллективының 15 йыллыҡ ижади эшмәкәрлегенә арнала. Унда Х.Әхмәтов исемендәге Башҡорт дәүләт филармонияһы солистары — Башҡортостандың атҡаҙанған артисы, ҡурайсы Азат Биксурин, халыҡ-ара һәм республика конкурстары лауреаты, вокалист Айгиз Ханов һәм «Сармат» эстрада төркөмө аккомпаниаторы, баянсы Илшат Рыҫбав сығыш яһай. Сарала ҡатнашыусылар араһында Екатеринбург ҡалаһының, Свердловск һәм Силәбе өлкәләренең ижади коллективтары бар.
Фестиваль Свердловск өлкәһе дәүләт халыҡ ижады һарайының ҙур концерт залында уҙа (Екатеринбург ҡалаһы, Фестиваль урамы, 12).


text:
Башҡортостанда һәр театр коллективы республика Башлығы грантына дәғүә итә ала
ӨФӨ, 2015 йыл, 2 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостандың Мәҙәниәт министрлығы 2016 йылға театр коллективтарының ижади проекттарын яҡлау маҡсатында республика Башлығы гранттарына дәғүә итеүгә конкурс иғлан итте. Конкурс нигеҙендә һайлап алынған театрҙарға ижади проекттарын ғәмәлгә ашырыу өсөн 900 мең күләмендәге ике грант биреләсәк. Бәйгелә республикалағы дәүләт, шулай уҡ шәхси театрҙар ҡатнаша ала.
Дәғүәселәр Мәҙәниәт министрлығына кәрәкле документтар һәм материалдар тапшырырға тейеш. Грант биреү тәртибе һәм ғаризаның формаһы менән Башҡортостан Мәҙәниәт министрлығының рәсми сайтында танышырға мөмкин.
Конкурста ҡатнашыу өсөн ғаризаларҙы 1 октябргә тиклем Мәҙәниәт министрлығының һөнәри сәнғәт, мәғариф һәм ижади проекттар бүлегенә ебәрергә кәрәк.


text:
Өфө Инновация-сәнәғәт салонына әҙерләнә
Өфөлә Инновация-сәнәғәт салонын асыуға әҙерлек эштәре алып барыла. Ул 28 февралдә эш башлаясаҡ. Дүрт сәнәғәт күргәҙмәһенән тыш, машиналар эшләү тармағы белгестәре өсөн бай эш программаһы тәҡдим ителәсәк.
Ойоштороусыларҙың хәбәр итеүенсә, салон асылған көндә «Машиналар эшләү тармағы өсөн белгестәр әҙерләү: проблемалар һәм уларҙы хәл итеү юлдары» темаһына түңәрәк өҫтәл үткәреләсәк. Унда БР Сауҙа-сәнәғәт палатаһының һәм БР Мәғариф министрлығының эксперттары ҡатнашасаҡ.
Икенсе эш көнөндә өс фәнни конференция көтөлә. Өфө дәүләт авиация техник университеты «Станкоинструмент» ассоциацияһы менән берлектә «Металдар эшкәртеү технологияһындағы һәм металл эшкәртеүсе машиналар менән уларҙы комплектлаусы изделиелар конструкцияһындағы өр-яңы технологиялар»ҙы нисек күреүе тураһында һөйләйәсәк.
Киләһе конференция металл эшкәртеү өлкәһендә импортты үҙебеҙҙә етештерелгәнгә алмаштырыу һәм инновацияларға арналасаҡ. Башҡорт дәүләт аграр университеты салон сиктәрендә III «Ремонт. Тергеҙеү. Реновация» Бөтә Рәсәй ғилми-ғәмәли конференцияһын ойоштора.
VII Инновация-сәнәғәт салоны дүрт көн эшләйәсәк һәм 2 мартта ябыласаҡ. Уның ойоштороусылары булып республиканың Сәнәғәт һәм инновацион сәйәсәт министрлығы ярҙамында Башҡортостан күргәҙмә компанияһы һәм БР Сауҙа-сәнәғәт палатаһы сығыш яһай.


text:
Уайт Уотсон
Уайт Уотсон (ингл. White Watson) — инглиз геологы, скульпторы, ташсыһы һәм минералдар һатыусыһы. Ул замандағы бик күп белемле кешеләр менән аралаша, бер нисә сәнғәт һәм фән өлкәһендә белемле була, был уға бер үк ваҡытта яҙыусы, шағир, журналист, уҡытыусы, ботаник, баҡсасы, геолог һәм минералдар өйрәнеүсе булырға булышлыҡ итә. Геология, ҡаҙылма байлыҡтар, флора һәм фауна буйынса үҙенең рәсемдәре төшөрөлгән көндәлек һәм китаптар яҙып бара. Был өлкәлә мөһим фәнни эштәрен баҫрып сығара.
Художник булараҡ ул ҡағыҙҙа һәм мәрмәр таҡтала төшөрөлгән силуэт картиналары менән билдәле була.
Уотсон 1760 йылдың 10 апрелендә Уайтли Вуд Холл ҡалаһында (Whitely Wood Hall) тыуа. Уның атаһы Самуэль Уотсон (Samuel Watson), әсәһе — Марфа Уайт (Martha White). Олатаһы һәм олатаһының атаһы (икеһенеңдә исеме Самуэль Уотсон) скульптор һәм ташсы булалар, 1687—1706 йылдарҙағы Чатсуорт-хаус төҙөлөшөндә ҡатнашалар.
Уайт бала саҡтан таштар һәм минералдар менән ҡыҙыҡһына, һәм атаһының магазинындағы өлгөләр коллекцияһын йыйа башлай. Уның ағаһы Генри Уотсон (Henry Watson) 1750 йылдар башында Бейквелле и Эшфорде-он-зе-Вотерҙы мәрмәр киҫеүсе була, һәм Эшфорде-он-зе-Вотерҙы мәрмәр фабрикаһын аса. Генри Уотсон булышлығы менән флюорит һәм эшфорд ҡара минералы һатыу ойошторола, шул иҫептән 1779 йылда Чартсуорт-Хаусты биҙәү өсөн. 14 йәшендә мәктәпте тамамлап, Уайт Уотсон йәшәргә ағаһына китә, һәм унда 1774 йылдың 31 майына тиклем уҡый. Әлеге ваҡытта Шеффильд китапханаһында ҡуйылған үҙе төҙөгән каталог буйынса ул ташҡа әйләнгән ҡалдыҡтарҙы һәм минералдарҙы ошо уҡ йылда йыйа башлай. 1872 йылда ул үҙен скульптор һәм гравёр итеп күрһәтә, һәм ағаһының эшендә булышлыҡ итә.
Бәлки, Джон Уайтхёрсттың 1782 йылғы диаграммаһы тәҫирендәлер, 1785 йылда Уайт таштан эшләнгән "Дербишир тауы секцияһы"н (A Section of a Mountain in Derbyshire) һәм "планшет"ын тәҡдим итә. Был инновацион алым ҡатламдар тураһындағы яңы геологик фәнде аңлатып ҡына бирмәй, Уайтхёрст эшләгәнсә, дөйөм Дербиширҙың стратиграфик страктураһы башҡа тораҡ пункттарҙан айырылыуын күрһәтә. Үҙ ғүмерендә Уотсон аңлатыу яҙмаһы булған йөҙгә яҡын планшет ешләй, яҙмаларындағы эскиздар күпкә күберәк. Ун биштән артыҡ хеҙмәте һаҡланған, күпселегенең һаҡланған урыны билдәле түгел. Ошондай таҡталарҙы Джон Мейв эшләгән.
Генри Уотсон 1786 йылда үлә, һәм уның бизнесы һатыла. Ошо ваҡыттан Уайт эшмәкәрлегенең ҙүр өлөшөн ҡәберлеккә һәйкәлдәр эшләү була. 1795 йылда Уотсон Ай йәмғиәтенә һайлана, һәм үлгәнсе унда ағза була. Бынан тыш ул 1800 йылдан Дерби фәлсәфә йәмғиәте ағзаһы була.
1808 йылда Уотсон Энн Торпе (Ann Thorpe)исемле ҡатынға өйләнә, ҡатыны 1825 йылда үлә. Уларҙын балалары булмай. Үҙ эше булыуға ҡарамҫтан, ул үҙ коллекцияларын һатып бурыстарын ҡапларға тырыша.
Һайланма әҫәрҙәре[үҙгәртергә | вики-тексты үҙгәртергә]
- Observations on Bakewell, post-1798
- A Catalogue of a Collection of Limestones, 1803
- A Catalogue of a Collection of Limestones, 1805
- A Catalogue of a Collection of Limestones, 1805
- A Catalogue of a Collection of Fossils, 1805
- A Delineation of the Strata of Derbyshire, 1811. Republished, 1973. ISBN 0-903485-06-0
- A Collection of Poems, 1812 (intended to accompany the 'Delineation' above)
- A Section of the Strata forming the Surface in the Vicinity of Matlock Bath in Derbyshire, 1813
- A Theory on the Formation of Mineral Veins, one-page pamphlet, 1827
- A Description of Slickensides, one-page pamphlet, 1829
- Observations on Prismatic Gritstone, one-page pamphlet, 1833


text:
Рәсәй Дәүләт Думаһында Башҡортостан көндәре үтәсәк
21 — 25 мартта Рәсәй Федерацияһы Дәүләт Думаһында Башҡортостан Республикаһы көндәре үтәсәк. Алдағы аҙнаның дауамында Рәсәй парламентында төбәктең социаль-иҡтисади потенциалын һәм инвестицион күркәмлеген күрһәтеүсе күргәҙмә экспозицияһы эшләйәсәк.
БР көндәре программаһы Башҡортостан Президенты Рөстәм Хәмитов, республика Хөкүмәте ағзалары ҡатнашлығында төбәк презентацияһын үткәреүҙе, шулай уҡ республика делегацияһының РФ Дәүләт Думаһы етәкселеге, профилле Комитеттар вәкилдәре, федераль парламент депутаттары менән эшлекле осрашыуҙарын күҙаллай. Башҡа төбәктәрҙән килгән бик күп ҡунаҡтарҙың, атап әйткәндә, Абхазия президенты Сергей Багапштың, ҡатнашыуы көтөлә.
23 мартта Башҡортостан Республикаһы көндәре сиктәрендә Дәүләт Думаһында РФ Дәүләт Думаһы рәйесе Борис Грызловтың республика делегацияһы менән рәсми осрашыуы үтәсәк, ә 14 сәғәттә Дәүләт Думаһының Бәләкәй залында Башҡортостан Республикаһы презентацияһы үткәрелә, уның аҙағында төбәк башлығы Рөстәм Хәмитов ҡатнашлығында матбуғат конференцияһы планлаштырыла.


text:
Аҡһымдар
Аҡһымдар — аминокислоталар ҡалдығынан торған юғары молекуляр органик берләшмәләр[1]; тере матдәнең даими һәм иң мөһим өлөшө булып, төҙөлөш һәм функция нигеҙен тәшкил иткән ҡатмарлы органик матдә; пептид бәйләнеш ярҙамында сылбырға теҙелгән альфа-аминокислоталарҙан торған юғары молекулалы органик матдәләр.
Химик составы[үҙгәртергә | вики-тексты үҙгәртергә]
- Ябай аҡһымдар — протеиндар, тик аминокислоталарҙан тора.
- Ҡатмарлы аҡһымдар — составында аминокислоталар м‑н бер рәттән липидтар — липопротеидтар, нуклеин кислоталары — нуклеопротеидтар, углеводтар — гликопротеидтар һ.б. булған протеидтар бар.


text:
Мортаза Рәхимов Ҡариҙел һәм Благовещен райондарында булып ҡайтты
Шәмбе, 21 мартта, Башҡортостан Президенты Мортаза Рәхимов эш сәфәре менән Ҡариҙел һәм Благовещен райондарына барып ҡайтты.
Ҡариҙел районының Байҡыбаш ауылында республика башлығы быйыл ағас эшкәртеү цехы сафҡа индерелгән "Өфө урман сәнәғәте" предприятиеһында булды. Ҡариҙел ауылында Мәҙәниәт йортон асыу тантанаһында ҡатнашты.
Благовещен районында Башҡортостан Президенты вагон тәгәрмәстәре пары етештереү һәм ремонтлау менән шөғөлләнгән "Маяҡ" яуаплылығы сикләнгән йәмғиәтендә булды. Бында йылына 8000 тәгәрмәс парҙары ремонтлайҙар. Бындай производство Стәрлетамаҡта ла булыуға ҡарамаҫтан, "Маяҡ" бөтә ил буйынса клиенттарҙы хеҙмәтләндерә. Уның заказсылары иҫәбендә — Пермь, Һамар, Мәскәү эргәһе. Дөрөҫ, предприятиеның генераль директоры әйтеүенсә, донъя иҡтисад көрсөгө һиҙелмәйенсә ҡалмаған, әлбиттә: күләмдәр бер нисә тапҡыр кәмегән, ләкин был эшселәрҙең хеҙмәт хаҡында сағылмай. Производствола бөгөн 300 кеше эшләй, эш хаҡы уртаса 10 мең һум тәшкил итә.
Төбәк башлығы шулай уҡ "Нефтехим тәжрибә заводы" урынлашасаҡ төҙөлөш майҙансығында ла булды. Генераль директор Риф Саматов әйтеүенсә, бында нефть һәм газ табыу, йөрөтөү һәм эшкәртеү өсөн химик продукттар етештереләсәк. Проекттың ҡеүәте — 350 миллион һум. 2010 йылға төҙөлөштө тамамларға планлаштыралар.
Ә бына "ПерекрестокЪ" компанияһы гофроҡатырғанан төргәк етештереү производствоһының икенсе сиратын төҙөүгә тотонған.
— Үҙебеҙ эшләй алғанда, ниңә был продукцияны башҡа төбәктәрҙән һатып алырға, — тине предприятие етәксеһе Геннадий Кузнецов. — Етмәһә, был линия яңы эш урындары булдырыу мөмкинлеге бирәсәк.
"Ағиҙел" йылылыҡ изоляцияһы материалдары заводы төҙөлөш майҙансығында, шәмбе көн булыуға ҡарамаҫтан, эш ҡайнай ине. Бында йыл һайын 70 мең тоннаға тиклем төҙөлөштә һәм сәнәғәттә ҡулланыласаҡ юғары сифатлы янмай торған йылылыҡ изоляцияһы материалдары әҙерләргә планлаштыралар.
Шуныһы мөһим, Благовещен районында бөтә ерҙә бәләкәй бизнесҡа ҙур иғтибар бирелә. Бында буш торған биналарҙы һәм производство ҡеүәттәрен эшҡыуарҙар ҡарамағына тапшыралар, һәм бынан барыһы ла ота: властар ҙа, бизнесмендар ҙа, эш менән тәьмин ителгән ауыл халҡы ла.


text:
Йылайырҙа Республика көнөнә арналған тантаналы саралар үтте
Йылайыр ауылында «Берҙәм Рәсәй» партияһының урындағы бүлексәһе башланғысы менән Республика көнөнә арналған мәҙәни һәм спорт саралары уҙғарылды.
Район Мәҙәниәт йортонда хеҙмәт коллективтарының, район йәмәғәтселегенең тантаналы йыйылышы үтте, унда йәш белгестәргә торлаҡ сертификаттары тапшырылды. Сарала 21 йыл бергә ғүмер иткән ғаиләләр (Башҡортостанда Республика көнө 21 йыл дауамында билдәләнә), алтын юбилярҙар тәбрикләнде. Был көндө бала табыу йортонан яңы тыуған сабыйҙы ҡаршы алыу тантанаһы булды, волейбол буйынса спорт ярыштары үткәрелде, барлыҡ теләүселәр ҙә йүгереүҙә ҡатнаша алды.
Йылайыр халҡы һәм ҡунаҡтары ауыл хужалығы йәрминкәһен ойоштороусыларға ҙур рәхмәтен белдерҙе.
Республика көнөнә арналған тантаналы сараларҙа элемтә һәм киң коммуникациялар министры Борис Мелкоедов, Башҡортостан Дәүләт Йыйылышы – Ҡоролтай депутаты, «Башҡортостан ҡыҙы» журналының баш мөхәррире Йомабикә Ильясова ҡатнашты.


text:
Башҡортостанда тағы ла бер Микрофинанслау үҙәге эшләй башланы
ӨФӨ, 2015 йыл, 3 август. /«Башинформ» мәғлүмәт агентлығы, Артур Басиров/.
Башҡортостанда тағы бер Микрофинанслау үҙәге асылды. Республиканың Эшҡыуарлыҡ һәм туризм буйынса дәүләт комитеты хәбәр итеүенсә, ул Мәләүез ҡалаһында урынлашҡан.
Мәләүездәге офис Мәләүез, Күгәрсен һәм Ейәнсура райондарының бәләкәй эшҡыуарлыҡ субъекттарын хеҙмәтләндерәсәк. Үҙәктә эшҡыуарҙар йылына 10 процент менән ташламалы микрозайм рәүешендә дәүләт ярҙамы алыу мөмкинлегенә эйә буласаҡ.
Эшҡыуарлыҡ һәм туризм буйынса дәүләт комитеты хәбәр итеүенсә, хәҙер төбәктә үҙәктең Өфөлә төп һәм республика буйынса 10 өҫтәмә офисы эшләй.


text:
Башакадемтеатрҙа Зинира Атнабаеваның юбилейы үтәФото: Андрей Старостин
Башакадемтеатрҙа Зинира Атнабаеваның юбилейы үтә
Башакадемтеатрҙа Зинира Атнабаеваның юбилейы үтәФото: Андрей Старостин
5 февралдә Мәжит Ғафури исемендәге Башҡорт дәүләт академия драма театрында (БДАДТ) Рәсәйҙең атҡаҙанған, Башҡортостандың халыҡ артисы Зинира Атнабаеваны ҡотлау тантанаһы үтәсәк.
“Башинформ” агентлығына БДАДТ-ның матбуғат хеҙмәтенән хәбәр итеүҙәренсә, ябай концерт урынына театраль концерт әҙерләнә. Шуға ла сәхнәлә тамашасы Зинира Ҡасим ҡыҙын түгел, ә уның ижад емешен – Башакадемтеатрҙа 2004 йылда премьераһы үткән “Өҙөлгән туй” романтик драмаһын ҡараясаҡ.
Шуға тиклем күптәр Зинира Атнабаеваны Антон Чеховтың “Иванов”, Наил Ғәйетбаевтың “Аты барҙың дәрте бар”, Хәбибулла Ибраһимовтың “Башмағым” пьесаларында тыуҙырған яҡты образдары аша белде. Бөгөн иһә ул драматик әҫәрҙәр авторы булараҡ та билдәле.
“Өҙөлгән туй” драмаһы ысынбарлыҡта булып үткән ваҡиғаларға таянып яҙылған. Тәжрибәле актер, драматургия ҡанундарын бар нескәлегендә белеүсе сәхнә оҫтаһының ваҡиғаларҙы художестволы һүрәтләүе һәр кешене арбарлыҡ. Зинира Атнабаева төҙөк композициялы, ҡыҙыҡлы образдар һәм характерҙары булған драма ижад итеүгә өлгәшкән. Теманы асыуҙа автор һәр нәмәнән азат, шуға ла тормошсан, һөйөү менән тулы үҙенсәлекле сәхнә әҫәре яҙылған.
“Өҙөлгән туй” спектаклендә театрҙың билдәле артистары ҡатнаша – Илһөйәр Ғәзетдинова, Эльвира Юнысова, Илдар Ғүмәров, Светлана Хәкимова, Миңзилә Хәйруллина, Хәмит Яруллин, Хәким Мортазин, Илсур Байымов, Руслан Хәсәнов һәм башҡалар.
Тәүге йылдарҙа спектаклдә автор үҙе лә ҡатнаша, Рәбиға әбей ролен башҡара ине.


text:
Фото:
Мортаза Рәхимов Свердловск өлкәһе губернаторын ҡабул итте
Фото:
8 февралдә Республика Йортонда Башҡортостан Президенты Мортаза Рәхимов Өфөгә төбәктәр үҫеше мәсьәләләре буйынса Хөкүмәт комиссияһы ултырышында ҡатнашыу өсөн килгән Свердловск өлкәһе губернаторы Александр Мишарин менән эш осрашыуы үткәрҙе.
Әңгәмә башында Мортаза Рәхимов Александр Мишаринды Свердловск өлкәһе етәксеһе вазифаһына тәғәйенләнеүе менән ҡотланы, уға яуаплы вазифаһында уңыштар теләне.
Осрашыу ваҡытында Мортаза Рәхимов менән Александр Мишарин социаль-иҡтисади, фәнни-техник һәм мәҙәни өлкәләрҙә төбәк-ара хеҙмәттәшлекте артабан киңәйтеүҙең мөһимлеген һыҙыҡ өҫтөнә алды.
— Башҡортостан менән Свердловск өлкәһен географик урыны ғына түгел, Уралдың дөйөм тарихы ла бәйләй. Һәм беҙгә яйға һалынған күршеләрсә татыу мөнәсәбәттәрҙе артабан үҫтерергә кәрәк, — тип билдәләне Мортаза Рәхимов.
Александр Мишарин Башҡортостан Президентының тәҡдимен хупланы һәм, Свердловск өлкәһе өсөн республика һәр ваҡыт төп сауҙа-иҡтисади партнерҙарҙың береһе булды һәм шулай булып ҡала ла, тип билдәләне.
— Төбәктәребеҙ бер-береһенә күп аспекттар буйынса бәйле. Мәҫәлән, беҙҙең күп предприятиеларыбыҙ Башҡортостандан сеймал ала. Хәҙерге иҡтисади бәйләнештәр кимәле – ул әле сик түгел, тип иҫәпләйем, — тине Александр Мишарин.
Осрашыуҙа шулай уҡ Башҡортостан менән Свердловск өлкәһен тоташтырыусы автомобиль юлын реконструкциялау буйынса проектты тормошҡа ашырыу кәрәклеге тураһында ла һүҙ алып барылды.
***
Башҡортостан Республикаһы менән Свердловск өлкәһе араһындағы бәйләнештәрҙең мөһим йүнәлеше булып иҡтисади хеҙмәттәшлек тора. 2008 йылда Свердловск өлкәһе менән тауар әйләнеше 19 миллиард һумдан ашып китте, шул иҫәптән Башҡортостан Республикаһынан 15 миллиард һумдан ашыулыҡ тауар сығарылды, Башҡортостан Республикаһына 4 миллиард һумлыҡ индерелде.
Республиканан Свердловск өлкәһенә, башлыса, производство-техник тәғәйенләнештәге тауарҙар сығарыла. Өлкәнән Башҡортостанға ҡара металдар прокаты, ҡорос торбалар, радиаторҙар һәм йылытыу конвекторҙары, эшлекле ағас, еңел һәм йөк автомобилдәре өсөн шиндар, экскаваторҙар, косметик изделиелар һәм парфюмерия, кондитер һәм макарон изделиелары индерелә.
Шулай уҡ мәҙәниәт һәм мәғариф өлкәһендә лә тығыҙ бәйләнештәр урынлаштырылған. Свердловск өлкәһе биләмәһендә 37 меңдән ашыу башҡорт тупланып йәшәй, 5 милли-мәҙәни үҙәк, шул иҫәптән Свердловск өлкәһе башҡорттары ҡоролтайы Башҡарма комитеты эшләй.


text:
Башҡортостан Президенты хакимиәтендә йәмәғәт ҡабул итеү: власть абруйы граждандарҙың проблемаларын хәл итеүҙән тора
Башҡортостан Республикаһы Президенты Хакимиәтендә сираттағы граждандар ҡабул итеүҙә эш хаҡы буйынса бурыстар түләнмәү, халыҡты иҫке йорттарҙан күсереү, фермер хужалыҡтарына ярҙам итеү һәм эшкә урынлашыу мәсьәләләре тикшерелде. Граждандар менән осрашыуҙы БР Президенты Хакимиәте етәксеһе урынбаҫары Виктор Пчелинцев үткәрҙе.
Өфөлөләрҙән тыш, Президент Хакимиәте етәксеһе урынбаҫарына Салауат ҡалаһында, Ауырғазы, Дәүләкән, Шишмә, Стәрлебаш, Краснокама райондарында йәшәүселәр ҙә мөрәжәғәт итте.
Салауат ҡалаһынан килгән ике эшсе ҡатын эш хаҡы буйынса бурыстар түләнмәү мәсьәләһе буйынса мөрәжәғәт итте. Банкротлыҡҡа дусар булған «Салауат тимер-бетон заводы» асыҡ акционерҙар йәмғиәтенең элекке хеҙмәткәрҙәренә 2008 йылдан алып 2009 йылға тиклем эш хаҡы түләнмәгән. Йәмғиәттең 225 кешегә 13 миллион һумдан ашыу күләмдә аҡса түләйһе бар.
— Был ауыр хәл, — тине Виктор Александрович. — Әммә уны хәл итеү өсөн барлыҡ механизмдарҙы ҡулланырға кәрәк.
Өфөнән йәш ғаилә лә ауыр хәлдә ҡалған. Уларҙы бәләкәй ҡыҙҙары менән һыуы ла, газы ла булмаған иҫке йорттан күсерергә тейештәр. Әммә төҙөүсе әле булһа вәғәҙә иткән торлаҡ майҙанын бирмәй.
Ауырғазы һәм Стәрлебаш райондарында йәшәүселәрҙе элекке коллектив хужалыҡтарында күҙәтелгән күңелһеҙ хәлдәр, хужалыҡ мөлкәтен туҙҙырыу, ер пайҙары менән бәйле мутлашыуҙар, һөтсөлөк һәм малсылыҡ фермаларын бөтөрөү мәсьәләләре борсой. Улар был проблемаларҙы хәл итеү өсөн республика властарынан махсус комиссия ебәреүен һорай.
Стәрлебаш районынан килеүселәр шулай уҡ район кешеләренә инвалидлыҡ биреүҙә тәртип боҙоуҙар тураһында әйтте.
Шишмә районының Келәш ауылында ер пайҙарын бүлеү мәсьәләһе буйынса барыһы ла шыма түгел. Уларҙы хосусилаштырыуҙа ауыл халҡы төрлө ҡаршылыҡтарға осрай.
БР Президенты Хакимиәте етәксеһе урынбаҫарына эшкә урынлашыу мәсьәләһе буйынса Салауат ҡалаһы һәм Краснокама районынан мөрәжәғәт иттеләр. Украинанан күсеп килгән, әле Өфөлә йәшәгән ғаилә үҙ эшен асыу маҡсатында социаль пособие йәки кредит алыуҙа ярҙам итеүҙе һорап мөрәжәғәт итте.
Өс сәғәт эсендә йәмғеһе ундан ашыу граждан ҡабул ителде. Һәр айырым осраҡта Виктор Пчелинцев һәм граждандар ҡабул итеүҙә мотлаҡ ҡатнашырға тейеш Адвокаттар коллегияһы юристары мәсьәләне ентекле тикшереп, уны хәл итеү юлдарын табырға тырышты.


text:
Йомағара
Йомағара, ҡар һары, тау һары (урыҫ. мохноногий канюк )(лат. Buteo lagopus)- ҡарсығалар ғаиләһендәге йыртҡыс ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҡарғанан ҙурыраҡ. Ҡанаттарыняй ғына һелтәп, ауыр оса. һауала бер урында туҡтап «бейей», йыш ҡына айырым торған ағас, бағана йәки кә¬бән башына ҡуна. һырты ҡара-һоро, ҡара таптар менән сыбарланған. Ҡорһағы ҡара. Түше буй-буй һыҙыҡлы һарғылт аҡ. һарҙан ҙурыраҡ булыуы, ҡара ҡорһағы һәм йөнлө аяҡтары менән айырыла.
Тауышы[үҙгәртергә | вики-тексты үҙгәртергә]
Тауышы көслө: «ҡйяу-ҡйяу-ҡйяу» (күптәр уның тауышын бесәй мыяулауына оҡшата).
Йәшәү рәүеше[үҙгәртергә | вики-тексты үҙгәртергә]
Урманда, тундрала йәшәй. Ваҡ кимереүселәр һәм ҡоштар менән туҡлана. Күсмә ҡош. һирәк осрай. Беҙҙә иртә яҙ, көҙ көндәрендә генә күренә. Беҙҙең яҡтарҙа оя ҡормай. Зарарлы кимереүселәрҙе ҡырып, файҙа килтерә.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9
Иҫкәрмәләр[үҙгәртергә | вики-тексты үҙгәртергә]
{{|de}}


text:
Башҡортостан халыҡтары ассамблеяһы республикаға ҡаршы алып барылған «ҡара пиар»ға асыу белдерә
Күптән түгел Өфөлә Башҡортостан халыҡтары ассамблеяһы ултырышы үтте, унда Ассамблея ағзалары һуңғы арала киң мәғлүмәт сараларындағы Башҡортостан Республикаһына ҡаршы йүнәлтелгән кире мәғлүмәттәр һәм инсинуациялар ағымының көсәйеүен тикшерҙе.
Ултырышта Рәсәй Федерацияһы Президенты Дмитрий Медведевҡа һәм Рәсәй Федерацияһы Хөкүмәте Рәйесе Владимир Путинға Мөрәжәғәт ҡабул ителде, унда былай тиелә:
«Беҙ, күп милләтле Башҡортостан халыҡтары вәкилдәре, Башҡортостан Республикаһын һәм уның етәкселеген дискредитациялауға йүнәлтелгән киң мәғлүмәт сараларындағы бысраҡ мәғлүмәттәр ағымына бәйле тәрән борсолоу белдерәбеҙ.
Беҙ «Российская газета»ның 2010 йылдың 30 июне һанындағы А.Сидреевтың Башҡортостан республикаһындағы “Үҙ йортом” программаһына бысраҡ яҡҡан «Башкирский парадокс» мәҡәләһенә ҡарата асыуыбыҙҙы белдерәбеҙ. Бысраҡ инсинуация, яла яғыу алымы булған һәм Башҡортостан Республикаһына, уның етәкселегенә ҡаршы йүнәлтелгән был мәҡәлә бюджет өлкәһе хеҙмәткәрҙәре һәм аҙ тәьмин ителгән граждандар өсөн бәләкәй бюджетлы, арзан торлаҡ төҙөү тураһындағы изге идеяға тап төшөрә.
Шамонин ҡасабаһы республикабыҙҙағы “Үҙ йортом” программаһында ҡатнашҡан тәүге биләмәләрҙең береһе булып тора. Был программа йорт төҙөлөшө өсөн түләүгә 300 мең һум күләмендә ташламалы кредит бирҙе, уны түләү ваҡытын биш йылға оҙайтыуҙы күҙ уңында тота. Йорттоң хаҡы майҙанына, материалға, тәҙәүсегә бәйле һәм бер квадрат метр өсөн 8-12 мең һум тәшкил итә — был Башҡортостанда ғына түгел, шулай уҡ Рәсәй төбәктәренең күбеһендә яңы төҙөлгән торлаҡ өсөн иң түбән хаҡ.
22 февралдә РФ төбәктәр үҫеше министры Виктор Басаргин, аҙ ҡатлы төҙөлөш буйынса III Бөтә Рәсәй конгресында сығыш яһап, Рәсәйҙә индустриаль аҙ ҡатлы йорттар һалыуҙы үҫтерергә һәм бер квадрат метр өсөн торлаҡ хаҡының 30 меңдән артмауына ынтылырға кәрәк, тип билдәләне (Белешмә: Башҡортостан Республикаһы буйынса әле беренсел баҙарҙа торлаҡ хаҡы 36 мең һумға тиң).
“Үҙ йортом” программаһының ташламалы схемаһы буйынса торлаҡ төҙөү Башҡортостан Республикаһында бюджет өлкәһе хеҙмәткәрҙәренең һәм аҙ тәьмин ителгән граждандарҙың күпселеге өсөн ҡулынан килерлек эш.
Тап ошо маҡсатҡа ынтылды ла инде республика етәкселеге. Әйтергә кәрәк, “Үҙ йортом” программаһы эшләй башлағас, Өфөләге торлаҡҡа ла хаҡтар һиҙелерлек кәмене.
Аҙ ҡатлы төҙөлөш проблемаһына ил власының бөтә кимәлдәрендә лә иғтибар бирелә. РФ Президенты Дмитрий Медведев фекеренсә, көрсөк шарттарында аҙ ҡатлы төҙөлөштө үҫтереү торлаҡ проблемаһын хәл итеүгә булышлыҡ итеп кенә ҡалмайынса, төҙөлөшкә лә этәргес буласаҡ һәм сәнәғәттең ҡатнаш тармаҡтарын үҫтереү мөмкинлеген бирәсәк, тимәк, Рәсәйҙә халыҡ мәшғүллеген яҡшыртасаҡ. Аҙ ҡатлы торлаҡ төҙөлөшө ҡеүәте ҙур булмаған һәм һалым һалыуҙың ябайлаштырылған алымын ҡулланған бәләкәй һәм урта предприятиелар өсөн табышлы эш.
2010 йылдың 2 апрелендә Өфөлә “Аҙ ҡатлы төҙөлөштө үҫтереү: төбәк тәжрибәһе, стимул биреүсе механизмдар, энергетика һөҙөмтәлелеген арттырыу” Бөтә Рәсәй кәңәшмәһе үтте. Илдең 65 төбәге һәм федераль дәүләт власы органдары вәкилдәре Башҡортостанда төҙөлгән ҡасабалар өлгөһөндә аҙ ҡатлы торлаҡ төҙөү тәжрибәһен, территорияларҙы аҙ ҡатлы төҙөлөш өсөн комплекслы үҙләштереүҙе, ҡасабаларҙа коммуналь инфраструктураны үҫтереүҙе тикшерҙе. Бөтә Рәсәй кәңәшмәһендә ҡатнашыусыларҙың барыһы ла Башҡортостанда аҙ ҡатлы йорттар һалыу башланғысын һәм алымдарын хупланы.
Һәм ошонан һуң Рәсәй Хөкүмәте тарафынан ойошторолған етди һәм ил халҡы менән хөрмәт ителгән абруйлы гәзиттә А.Сидреевтың мәҡәләһе донъя күреүе республика халҡында аңлашылмаусанлыҡ һәм Башҡортостан Республикаһы етәкселегенең йәш быуынға, йәш ғаиләләргә, шулай уҡ аҙ тәьмин ителгән граждандарға ярҙам күрһәтеү йөҙөнән киҫкен торлаҡ проблемаһын хәл итеүгә йүнәлтелгән иң яҡшы башланғыстарҙың береһенә ошондай кире баһа биргән өсөн үпкә тойғоһо тыуҙыра.
“Үҙ йортом” программаһында ҡатнашыусыларҙың яҡын арала үҙ ғаиләһе өсөн фатир йәки йорт һатып алыу мөмкинлеге булманы. Бөгөнгө көндә 4,5 меңдән ашыу ғаилә программала ҡатнашырға теләй. Шуларҙың 2 меңе республиканың Өфө районындағы Шамонин, Дорогино, Жуково ҡасабаларында ер участкаһы алды. Программала ҡатнашыу һөҙөмтәһендә уларҙың күпселеге быйыл өй туйлаясаҡ. Шамонин ҡасабаһында йәшәүселәрҙең балалары быйыл сентябрҙә яңы балалар баҡсаһына, заман талаптарын иҫәпкә алып өр-яңы технологиялар буйынса һалынған яңы мәктәпкә барасаҡ.
Билдәләргә кәрәк, республика етәкселеге өлгәшелгәндәрҙә туҡталып ҡалырға йыйынмай. Төҙөүселәр Өфө районының Зубово ауылында, Нагаево ауылында (Өфө ҡалаһы), Шишмә районының Алкин шифаханаһы ауылында яңы майҙансыҡтарҙы үҙләштерә башлаясаҡ. Киләсәктә Башҡортостан Республикаһының Туймазы, Учалы, Баймаҡ, Бөрө, Сибай, Октябрьский ҡалаларында, Борай, Стәрлебаш, Хәйбулла,Ейәнсура, Күгәрсен, Бөрйән муниципаль райондарында башҡа майҙансыҡтарҙы үҙләштереү күҙаллана.
Башҡортостан Республикаһы Хөкүмәте аҙ ҡатлы төҙөлөш тәжрибәһен артабан республиканың барлыҡ территорияларында таратырға ниәтләй. Был аҙ ҡатлы торлаҡ төҙөлөшөн әүҙемләштереү мөмкинлеген бирәсәк, халыҡтың йәшәү кимәлен күтәреүгә, республикалағы социаль һәм иҡтисади тотороҡлоҡто арттырыуға ыңғай йоғонто яһаясаҡ.
Беҙ республикалағы халыҡтың йәшәү шарттарын яҡшыртыуға йүнәлтелгән социаль программалар өсөн Башҡортостан республикаһы Президенты Мортаза Рәхимовҡа рәхмәтлебеҙ һәм намыҫһыҙ, компетентһыҙ журналистар тарафынан улар исеменә нахаҡ ғәйеп ташлауға бәйле тәрән борсолоу белдерәбеҙ.
Рәсәй Федерацияһы етәкселеге тарафынан хоҡуҡи дәүләт һәм демократик йәмғиәт төҙөү буйынса күләмле эш алып барыу шарттарында гәзиттәрҙә, телевидениела, Интернетта намыҫһыҙ сәйәсмәндәр заказы буйынса Башҡортостан Республикаһы етәкселеген генә түгел, Рәсәй Федерацияһы Хөкүмәтенең һәм “Берҙәм Рәсәй” Бөтә Рәсәй сәйәси партияһының сәйәсәтен дискредитациялаусы кире мәғлүмәттәр донъя күрә. Киң мәғлүмәт сараларындағы ошо һәм башҡа мәҡәләләр, Рәсәй каналдарында илдең күп милләтле төбәктәренең береһендә граждандар йәмғиәтен ҡаҡшатыуға йүнәлтелгән телетапшырыуҙар беҙҙе тәрән борсой һәм хәүефкә һала. Уларҙың барыһының да заказлы булыуы аңлашыла.
Хөрмәтле Дмитрий Анатольевич һәм Владимир Владимирович, һеҙгә мөрәжәғәт итеп, ғәҙеллек һәм законлыҡ тантана итер, тигән ышаныста ҡалабыҙ, шуға күрә мөрәжәғәтебеҙгә битараф ҡалмауығыҙҙы һорайбыҙ”.
Башҡортостан халыҡтары ассамблеяһы Советы ултырышында Башҡортостан халыҡтарының милли йәмәғәт ойошмалары, шулай уҡ Башҡортостан Республикаһы ижади союздары рәйестәре ҡатнашты.


text:
Башҡортостан Президенты: «Республикалағы демографик хәл – айырыуса иғтибар үҙәгендә»Фото: Андрей Старостин
Башҡортостан Президенты: «Республикалағы демографик хәл – айырыуса иғтибар үҙәгендә»
Башҡортостан Президенты: «Республикалағы демографик хәл – айырыуса иғтибар үҙәгендә»Фото: Андрей Старостин
— Демографик күрһәткестәр – статистика һандары ғына түгел, ә дәүләт сәйәсәтенең һәм илдәге йәшәү сифатының мөһим индикаторы ла, — тип белдерҙе Башҡортостан Президенты Рөстәм Хәмитов республикала һаулыҡ һаҡлау буйынса төбәк Советының пленар ултырышында. – Дәүләт халыҡ иҫәбен арттырыу яҡлы: Рәсәй кеүек ил өсөн 140 миллион кеше – ул әҙ һан. Башҡортостанда бер квадрат километр майҙанға ни бары 28 кеше тура килә, был да бик әҙ.
Демографик хәлгә йоғонто яһаған төп факторҙар араһынан Рөстәм Хәмитов тыуымды, үлем кимәлен һәм миграцияны атаны. Уның фекеренсә, демографик процестарға етди анализ яһау зарур.
2008 йылдан башлап Башҡортостанда тыуым 7,5 процентҡа артҡан. Үлем кимәле 4,5 процентҡа кәмегән.
Әммә бөгөн хәл ыңғай булыуға ҡарамаҫтан, республикала тыуымдың кәмеүе көтөлә. Бының төп сәбәптәренең береһе торлаҡ һәм лайыҡлы эш хаҡы түләнгән эш булмауында.
— Ғаиләләрҙә икенсе, өсөнсө бала тыуһын өсөн, республикала бала баҡсалары төҙөлә, уңайлы социаль мөхит булдырыла, — тип аңлатты Рөстәм Хәмитов. – Әммә беҙҙең тырышлыҡтарға тиң яуап юҡ әле. Ғаиләләрҙең социаль яҡлаулы булыуын арттырыу йәһәтенән дә әүҙем эшләйбеҙ. Бөгөн Башҡортостанда 170 меңдән ашыу ғаилә 20 төр ярҙам ала. Былтыр был маҡсаттарға республика бюджетынан 2 миллиард һум аҡса бүленде. Әммә был да тыуымды арттырыуға булышлыҡ итә алмай.
Демографик хәлде үҙгәртеү буйынса икенсе төп күрһәткес булараҡ Президент үлем кимәлен атаны. Уның һүҙҙәренсә, 2008 йылдан алып үлем кимәле 4,5 процентҡа кәмегән. Ғүмер оҙонлоғо 68 йәштән 70-кә тиклем артҡан. Эскелек, наркомания, һыуҙа һәм юл фажиғәләрендә, производстволарҙа кешеләрҙең һәләк булыуы был күрһәткестәргә кире йоғонто яһай.
— Күрелгән сараларҙың ни тиклем һөҙөмтәле булыуына анализ яһау зарур, — тине Рөстәм Хәмитов. – Минеңсә, был йүнәлештә башҡараһы эштәр байтаҡ. Әгәр ҙә тыуымды арттырыу буйынса хәлде үҙгәртеүе үтә ауыр булһа, үлем кимәлен түбәнәйтеү йәһәтенән беҙ эшләй алабыҙ.
Төрлө сәбәптәр айҡанлы Башҡортостанда урындағы халыҡтың ситкә китеүе лә күҙәтелә. Үткән туғыҙ ай эсендә 31 мең кеше республианан башҡа төбәктәргә киткән, 28 мең кеше килгән. Шуға күрә Президент халыҡты төбәккә ылыҡтырыу бурысын ҡуйҙы.


text:
Элемтә хеҙмәткәрҙәре көнө менөн!
7 майҙа бөтә элемтә тармаҡтары хеҙмәткәрҙәре үҙҙәренең һөнәри байрамдарын билдәләй. Шуның менән бәйле Башҡортостан Республикаһы Президенты Мортаза Рәхимов уларҙың исеменә ҡотлау ебәрҙе:
«Бөгөн радио, телевидение, Интернет, мобиль һәм башҡа элемтә бәйләнештәре иҡтисади һәм социаль мәсьәләләрҙе һөҙөмтәле хәл итеүгә булышлыҡ итә. Мәғлүмәт технологияларын, яңы коммуникация һәм элемтә сараларын планлы рәүештә индереү һөҙөмтәһендә бөтә кимәлдәге власть органдары эшмәкәрлегендә, медицинала, мәғарифта, банк системаһында, бизнеста тармаҡ әһәмиәте йылдан-йыл үҫә бара.
Илдәге иң ҙур элемтә операторҙарының береһе – «Башинформсвязь» асыҡ акционерҙар йәмғиәте – ҡеүәтле техник базаға эйә. Предприятие киң ҡулланылышлы Интернетты һәм яңы хеҙмәтләндереүҙәргә юл асыусы технологияларҙы индереүгә 1 миллиард 700 миллион һумдан ашыу аҡса инвестицияланы. Сүс-оптик элемтә линияларының дөйөм оҙонлоғо 13 мең километрға етте. Электр элемтәһе селтәрҙәрен артабан модернизациялауға етди иғтибар бүленә. Быйыл йыл башына республика АТС-ында 1 миллион 132 мең абонент номеры иҫәпләнде. Ауыл телефон элемтәһен цифрлаштырыу үткәрелде, цифрлы IP-телевидение индерелә.
Республика ҡалаларында һәм райондарында тәүлек әйләнәһенә видеокүҙәтеү камераларын һәм телемедицина системаларын тоташтырып, «Хәүефһеҙ ҡала» программаһы бойомға ашырыла. «Электрон Хөкүмәт» проекты һәм Мәғлүмәт йәмғиәтен үҫтереү стратегияһы буйынса 2 000 километрҙан ашыу сүс-оптик элемтә линиялары һәм мультисервис селтәрҙәре төҙөү планлаштырылған.
Башҡортостан – илдең юлдаш телевизион каналына һәм радиостанцияһына эйә булған бик аҙ төбәктәренең береһе. «Башҡортостан» телерадиотапшырыуҙар компанияһы һуңғы 20 йылда ҡайтанан техник ҡоралландырыуҙа бик ныҡ алға китте. Уның селтәре бөгөн 400-ҙән ашыу ретрансляция пункттарынан тора, аудиторияһын республикалағы һәм эргәләге төбәктәрҙән 4,5 миллиондан ашыу тамашасы тәшкил итә. Цифрлы технологияларға күсеү тамамлана. БЮТ телеканалы көн һайын башҡорт, рус, татар һәм башҡа телдәрҙә 18 сәғәтлек тапшырыуҙар алып бара. Төрлө жанрҙағы һәм йүнәлештәге 50-нән ашыу программа эфирға сыға. «Башҡортостан радиоһы», «Спутник ФМ», «Юлдаш», «Ашҡаҙар» популяр радиостанциялары әүҙем эшләй.
Бөтә был ҙур, күп планлы эш Башҡортостандың глобаль мәғлүмәт майҙаны булып берләшеүенә, һәр кешенең тормош сифаты яҡшырыуына булышлыҡ итә. Беҙҙең республиканы мәғлүмәтләштереү тәжрибәһе федераль кимәлдә хупланыуы бик ҡыуаныслы хәл. Элемтә тармағы хеҙмәткәрҙәре киләсәктә лә үҙҙәренә йөкмәтелгән яуаплы бурыстарҙы үтәп сығыр, тип ышанам.
Һеҙгә һаулыҡ, именлек һәм бәхет, тыуған Башҡортостаныбыҙ һәм бөтә Рәсәй именлеге хаҡына яңы хеҙмәт уңыштары теләйем!
Башҡортостан Республикаһы Президенты М.Рәхимов».


text:
Өфөлә «Тәбиғәт һәм кеше» экологик акцияһы башланды
Өфөлә йыл һайын үткәрелеүсе «Тәбиғәт һәм кеше» экологик акцияһы старт алды. Уның координаторҙары булып ғәҙәттәгесә ҡаланың экология-биология үҙәктәре, шулай уҡ йәш натуралистар станциялары сығыш яһай. Был сарала Өфөнөң барлыҡ балалар мәғариф учреждениелары ла ҡатнашасаҡ. Өфө балалар экология-биология үҙәге директоры Людмила Ғәбитова әйтеүенсә, акцияның төп маҡсаты — ҡаланы төҙөкләндереү һәм йәшелләндереү генә түгел. Иң мөһиме — балаларҙы үҫентеләр ултыртыуға, тирә-яҡ мөхиткә һаҡсыл ҡарарға өйрәтеү.
— Сара сиктәрендә бөтә мәктәптәргә лә ағас һәм ҡыуаҡ үҫентеләре бүлеп биреләсәк. Улар мәктәптәргә ваҡытында һәм тейешле күләмдә еткереләсәк. «Тәбиғәт һәм кеше» экоакцияһы ике ай дауам итәсәк. Ағас ултыртыуҙан тыш, был арала территорияларҙы, шулай уҡ һыу ятҡылыҡтары зонаһын таҙартыу буйынса рейдтар ойоштороласаҡ. Бынан тыш, акция сиктәрендә, мәҫәлән, «Мәктәптең йәшел кейеме» һәм « Мәғариф учреждениеһының уҡыу-тәжрибә участкаһы» кеүек конкурстар ҙа көтөлә. Был ике конкурсҡа алдағы ике көндә — 6 һәм 7 сентябрҙә йомғаҡ яһаласаҡ. Беҙҙең өсөн балаларҙың ер менән бәйләнештәре өҙөлмәүе, уларҙың ағас-ҡыуаҡтар ултырта, һәр төрлө үҫемлектәр үҫтерә белеүе мөһим. Минең ҡарашҡа, балаларға, мәҫәлән, ҡуҙаҡлыларҙың, сатыр сәскәлеләрҙең нисек булыуын күрһәтеп аңлата алырлыҡ мәктәп ҡарамағындағы күргәҙмә тәжрибә участкаларының булыуы мөһим. Киләсәктә ниндәй һөнәр һайлауына ҡарамаҫтан, һәр бала ерҙә эшләү тәжрибәһен алырға тейеш, — тине «Башинформ» агентлығына Людмила Ғәбитова.


text:
«Салауат Юлаев» көнсығыш финалының өсөнсө уйынында «Металлург» командаһын еңдеФото: Олег Яровиков
«Салауат Юлаев» көнсығыш финалының өсөнсө уйынында «Металлург» командаһын еңде
«Салауат Юлаев» көнсығыш финалының өсөнсө уйынында «Металлург» командаһын еңдеФото: Олег Яровиков
ӨФӨ, 2016 йыл, 28 март. /«Башинформ» мәғлүмәт агентлығы, Дмитрий Слезин/.
Өфөлә Гагарин кубогы көнсығыш финалының өсөнсө уйыны тамамланды.
«Салауат Юлаев» Магнитогорскиҙың «Металлург»ын ҡабул итте.
Хужалар иҫәпте асып ебәрҙе — һигеҙенсе минутта Сами Леписте шайба индерҙе.
Әммә беренсе тәнәфескә тиклем Сергей Мозякин һәм Ян Коварж «Металлург» командаһын алға сығарҙы — 2:1.
Уйындың икенсе өлөшөндә Николай Прохоркин иҫәпте тигеҙләне — 2:2
Өсөнсө осор тамамланыуға ике минут ҡалғас, Сами Леписте еңеү шайбаһын индерҙе — 3:2.
Серияла иҫәп Магнитогорск хоккейсылары файҙаһына 2:1 булды.
Сираттағы уйын 29 мартта Өфөлә үтә.


text:
Рөстәм Хәмитов: «Беҙ һөт етештереү буйынса алдынғылыҡты бирергә йыйынмайбыҙ»Фото: Андрей Старостин
Рөстәм Хәмитов: «Беҙ һөт етештереү буйынса алдынғылыҡты бирергә йыйынмайбыҙ»
Рөстәм Хәмитов: «Беҙ һөт етештереү буйынса алдынғылыҡты бирергә йыйынмайбыҙ»Фото: Андрей Старостин
ӨФӨ, 2015 йыл, 31 август. /«Башинформ» мәғлүмәт агентлығы, Илья Спиридонов/.
29 августа Өфөлә Башҡортостан Башлығы Рөстәм Хәмитов «Һөт иле» V Бөтә Рәсәй фестивалендә булды. Быйыл сара Салауат Юлаев майҙанында ойошторолдо.
Республика етәксеһе байрамды асыу тантанаһында сығыш яһаны һәм ошо көндә никахтарын теркәгән йәштәрҙе ҡотланы.
– Башҡортостан – илебеҙҙең агросәнәғәт үҙәктәренең береһе. Беҙ – ҙур ауыл хужалығы етештереүселәре. Бөгөнгө көндә Башҡортостан һәм Татарстан һөт, һөт аҙыҡтарын етештереү буйынса алдынғылар рәтендә. Киләсәктә күләмде арттырырға иҫәп тотабыҙ. Беҙ алдынғылыҡты бирергә йыйынмайбыҙ. Беҙҙә күп мең тонна һөт алырға мөмкинлек биргән яңы проекттар ғәмәлгә ашырыласаҡ. Был йәмғиәтебеҙ файҙаһына эшләйәсәк. Ул халҡыбыҙҙың сәләмәтлеген нығытасаҡ, – тине төбәк Башлығы.
Рөстәм Хәмитов «Һөт ЗАГС-сы», «Һөт почтаһы», «Һөт киностудияһы», «Сувенирҙар кибете», «Һөт фермаһы» һәм «Әҙер бул!» интерактив күңел асыу майҙансыҡтарын, шулай уҡ республика ауыл хужалығы етештереүселәренең продукцияһы ҡуйылған һөт йәрминкәһен ҡараны.
Иҫегеҙгә төшөрәбеҙ, 2011 йылдан Өфөлә уҙғарыла башлаған «Һөт иле» Бөтә Рәсәй фестивале Рәсәйҙә һөткә һәм һөт продукцияһына арналған иң ҙур ғаилә байрамы. Уны ойоштороусылар – Башҡортостан Хөкүмәте, Өфө ҡалаһы ҡала округы хакимиәте, Һөт етештереүселәрҙең милли союзы һәм Башҡортостандың Сауҙа-сәнәғәт палатаһы.
Фестиваль Бөтә Рәсәй һөт һәм һөт аҙыҡтарын ҡулланыуҙы дәртләндереү сиктәрендә үткәрелә.
Сарала һөт эшкәртеү менән шөғөлләнгән 26 ойошма һәм өс фермер хужалығы ҡатнашты.
Быйыл ете айҙа Башҡортостанда малсылыҡ продукцияһын етештереү күләме 53,5 миллиард һум тәшкил иткән. 1,068 миллион тонна һөт етештерелгән, 157,8 мең тонна мал һәм ҡош-ҡорт үҫтерелгән. Республика тулайым һөт етештереү күләме буйынса Волга буйы федераль округында беренсе урынды биләй.
2015 йылдың ғинуар-июлендә республикала 208,7 мең тонна һөт аҙығы (2014 йылдың ошо уҡ осорона ҡарата 109,9 процент), 7,9 мең тонна сыр (109,4 процент), 5,6 мең тонна аҡ май (121,1 процент), 8,3 мең тонна киптерелгән һөт (102 процент) етештерелгән.


text:
Республикала торлаҡ төҙөлөшөнә һаҡлыҡҡа аҡса һалыу программаһы бер йылға оҙайтылдыФото: Андрей Старостин
Республикала торлаҡ төҙөлөшөнә һаҡлыҡҡа аҡса һалыу программаһы бер йылға оҙайтылды
Республикала торлаҡ төҙөлөшөнә һаҡлыҡҡа аҡса һалыу программаһы бер йылға оҙайтылдыФото: Андрей Старостин
ӨФӨ, 2015 йыл, 28 ғинуар. /«Башинформ» мәғлүмәт агентлығы, Эльвира Латипова/.
Башҡортостанда торлаҡ төҙөлөшөнә һаҡлыҡҡа аҡса һалыу программаһы йәнә бер йылға оҙайтылды. Был хаҡта бөгөн Хөкүмәт Премьер-министрының беренсе урынбаҫары Рөстәм Мәрҙәнов республика Хөкүмәте Президиумы ултырышында белдерҙе.
— 2015 йылда Башҡортостан Республикаһының бөтә граждандары ла ошо системаға инеү осоро тамамланыр тип күҙалланғайны. Ағымдағы йылдан торлаҡ шарттарын яҡшыртыуға мохтаж граждандарҙы ғына әлеге программаға индереүҙе күҙаллағайныҡ. Ләкин программаны тормошҡа ашырыуҙы дауам итеү тураһында тәҡдим индерелде, сөнки әлеге көндә һәр кемдең ипотека кредитын алырға мөмкинселеге юҡ, — тине Рөстәм Мәрҙәнов.
Торлаҡ төҙөлөшөнә һаҡлыҡҡа аҡса һалыу системаһын артабан үҫтереү өсөн республика Хөкүмәте Бойороғо проекты әҙерләнгән.
2014 йылдың 1 апреленән Башҡортостанда Торлаҡ төҙөлөшөнә һаҡлыҡҡа аҡса һалыу программаһы эшләй башланы. Уға ярашлы, граждандар торлаҡтың бер өлөшөн түләү өсөн билдәле ваҡыт арауығында банк иҫәбендә аҡса йыя. Махсус иҫәпкә һаҡлыҡҡа һалынған суммаға йылына 1-1,5 процент күләмендә банк проценты өҫтәлеп барасаҡ. Йыйылған аҡсаларға 30 процент күләмендә республика ҡаҙнаһынан премия күсерелә. Аҡса туплау ваҡыты тамамланғас, программала ҡатнашыусыға 4,5 йылдан алып 9 йылға тиклем льготалы кредит бирелә.


text:
Республикала һөт һәм балыҡ ҡиммәтләнде Фото: Олег Яровиков
Республикала һөт һәм балыҡ ҡиммәтләнде
Республикала һөт һәм балыҡ ҡиммәтләнде Фото: Олег Яровиков
ӨФӨ, 2015 йыл, 19 ноябрь. /«Башинформ» мәғлүмәт агентлығы, Ксения Калинина/.
Уҙған аҙнала Башҡортостанда социаль әһәмиәтле аҙыҡ-түлектең ҡайһы бер төрҙәренә хаҡтарҙың артыуы күҙәтелә. Башҡортостанстат мәғлүмәттәре буйынса, стерилләнгән һөт (уртаса хаҡы — 52,07 һум) һәм туңдырылған балыҡ (135,8) 2,3 процентҡа, кишер (22,9), башлы һуған (21,55) һәм шәкәр ҡомо (48,74) 0,8 процентҡа ҡыйбатланған. Аҡ күсәнле кәбеҫтәнең хаҡы 1,5 процентҡа күтәрелгән.
Аҡ май, һыйыр ите һәм ҡарабойҙайҙың хаҡы үҙгәрмәгән тиерлек. Тары ярмаһы (31,5) 1,7 процентҡа, сусҡа ите (253,43) һәм алма (74,85) бер процентҡа арзанайған.


text:
Өфө — Аэропорт юлын төҙөкләндереүгә ярты миллиард һум аҡса бүленә Фото: Олег Яровиков
Өфө — Аэропорт юлын төҙөкләндереүгә ярты миллиард һум аҡса бүленә
Өфө — Аэропорт юлын төҙөкләндереүгә ярты миллиард һум аҡса бүленә Фото: Олег Яровиков
ӨФӨ, 2015 йыл, 29 ғинуар. /«Башинформ» мәғлүмәт агентлығы, Эльвира Латипова/.
Өфө — Аэропорт юлын төҙөкләндереүгә ҡала бюджетынан 551,4 миллион һумға яҡын аҡса бүленә. Контракттың аныҡ суммаһы һәм подрядсыһы 16 февралдә «Һаҡлыҡ банкы-АСТ» майҙансығында үтәсәк электрон аукцион һөҙөмтәләре буйынса билдәле буласаҡ.
Аукционда ҡатнашыу өсөн ғаризалар 6 февралгә тиклем ҡабул ителә.
Талап ителгән эштәр исемлегенә йөрөй торған юлды, тротуарҙы ремонтлау, тауыштан һаҡлаусы экрандар, юл билдәләрен ҡуйыу, шулай уҡ йәшелләндереү эштәре инә.
Конкурс документында объекттарҙы эксплуатациялауҙың гарантия ваҡыты күрһәтелгән. Юлды ремонтлау ағымдағы йылдың 20 июненә тиклем тамамланырға тейеш.


text:
Фото:
Ишембайҙа яңы бала табыу йорто төҙөләсәк
Фото:
Рөстәм Хәмитовтың Ишембай үҙәк район дауаханаһына эш сәфәре барышында ҡалала 60 урынға иҫәпләнгән бала табыу йортон төҙөү мәсьәләһе тикшерелде.
Ҡала яңы бала табыу йортона күптән мохтаж. Үткән быуаттың 50-се йылдарында төҙөлгән бала табыу йорто ныҡ иҫкергән. Шул уҡ ваҡытта Ишембайҙа тыуым артыуы күҙәтелә.
Президентҡа хәбәр итеүҙәренсә, 2012 йылда әлеге бала табыу йортонда 927 сабый донъяға килгән, ә ағымдағы йылдың ике айында 200 сабый тыуған.
— Бала табыу йорто төҙөлһә, ҡатын-ҡыҙҙар консультацияһын, бала табыу бүлеген, интенсив терапия, хирургия бүлектәрен бер урынға туплап буласаҡ, — тине дауахананың баш табибы урынбаҫары Евгения Перова.
Әлеге ваҡытта проект документацияһы экспертиза үтә, бынан һуң финанслау күләме билдәле буласаҡ.
Иҫке бала табыу йорто торлаҡ итеп йыһазландырыласаҡ.


text:
Һамарҙың Дуҫлыҡ паркында Башҡорт йорто төҙөләФото: Олег Яровиков
Һамарҙың Дуҫлыҡ паркында Башҡорт йорто төҙөлә
Һамарҙың Дуҫлыҡ паркында Башҡорт йорто төҙөләФото: Олег Яровиков
ӨФӨ, 2015 йыл, 20 ноябрь. /«Башинформ» мәғлүмәт агентлығы, Ләйлә Аралбаева/.
Һамарҙа Башҡорт йорто төҙөлә башланы. Уны 2017 йылға тамамларға ниәтләйҙәр. Бөгөн «Башинформ» агентлығында уҙған матбуғат конференцияһында Һамар өлкәһе башҡорттары ошо хаҡта һөйләне.
Тирмәгә оҡшатып төҙөләсәк Башҡорт йортоноң эсендә картиналар, милли кейем өлгөләре музейы, башҡорт әҙәбиәте китапханаһы буласаҡ. Майҙаны — 55 квадрат метр. Һамар башҡорттары ошо проектты булдырыуҙа Һамар өлкәһе һәм Башҡортостан Республикаһы етәкселегенең, шулай уҡ меценаттарҙың ярҙамына иҫәп тота.
Бөтә милли ихаталар ҙа Һамар өлкәһенең Халыҡтар дуҫлығы йорто етәкселегендә берҙәм стилдә ҡорола. Улар Дубовый Ерик йылғаһы буйында Дуҫлыҡ паркында урынлаштырыла. Проекттың дөйөм майҙаны 12 гектар тәшкил итә. Проектта 500 урынлыҡ милли аш-һыу рестораны, конференциялар залы, милли байрамдар уҙғарыу өсөн асыҡ һауала ҙур майҙан ҡаралған. Һәр йорттоң йылғаға төшөү өсөн үҙ юлы буласаҡ.
«Дуҫлыҡ паркы милли-мәҙәни берләшмәләрҙе йәлеп итеү үҙәге һәм ҡунаҡтар өсөн яратҡан ял урынына әүереләсәк. Проект туристик маршрутҡа индерелгән дә инде», — тип хәбәр итте «Һамар өлкәһе халыҡтары союзы» рәйесе Ростислав Хугаев.
19-20 ноябрҙә Башҡортостанда Һамар һәм Һарытау башҡорттары көндәре уҙа. Республикаға ике күрше төбәктән йөҙгә яҡын Һамар һәм Һарытау өлкәләренең башҡорт диаспораһы вәкилдәре килде.


text:
Өфөлә иң яҡшы башҡорт теле һәм әҙәбиәте уҡытыусыһын һайлайҙарФото: Андрей Старостин
Өфөлә иң яҡшы башҡорт теле һәм әҙәбиәте уҡытыусыһын һайлайҙар
Өфөлә иң яҡшы башҡорт теле һәм әҙәбиәте уҡытыусыһын һайлайҙарФото: Андрей Старостин
ӨФӨ, 2015 йыл, 24 март. /«Башинформ» мәғлүмәт агентлығы, Эльмира Сабирова/.
Рәми Ғарипов исемендәге 1-се башҡорт республика гимназия-интернатында «Башҡорт теле һәм әҙәбиәте йыл уҡытыусыһы-2015» төбәк-ара конкурсы асылды. Педагогтарҙың XX форумына 56 ҡатнашыусы йыйылды. Улар араһында Башҡортостандың ҡала-райондарынан ғына түгел, Ырымбур һәм Ҡурған өлкәләренән дә башҡорт теле уҡытыусылары бар. Быйыл конкурста ир-егет уҡытыусылар ҙа ҡатнаша. Улар — Өфөнөң 71-се һәм 159-сы мәктәптәренән Фәнис Шәрәфетдинов менән Венер Әсмәндиәров, Борай районынан Марат Аҙнабаев һәм Ҡурған өлкәһенән Йәлил Садиҡов.
Конкурсанттар бер нисә көн буйына яңы проекттарын тәҡдим итеүҙә, оҫталыҡ дәрестәрендә, ижади эштәрҙә һәм фекер алышыуҙарҙа көс һынашасаҡ. Филология фәндәре докторы, Башҡорт дәүләт университеты профессоры Ғиниәт Ҡунафин етәкселегендәге жюри ағзалары уҡытыусыларҙың февраль айында үткәргән асыҡ дәрестәренә айырыуса иғтибар бирҙе. Эксперттар фекеренсә, был уҡытыусы өсөн төп эш формаһы булып тора.
— Конкурстың маҡсаты — республикала һәм унан ситтә һәләтле, ижади эшләүсе уҡытыусыларҙы асыҡлау, уларға ярҙам күрһәтеү, — тине Башҡортостандың мәғариф министры Әлфис Ғаязов, ҡатнашыусыларҙы сәләмләп. Ведомство башлығы фекеренсә, бәйге уҡытыусыны дәртләндереү сараһы ла, сөнки ул һөнәри үҫешкә этәрә, уҡытыусылыҡ эшенең сифатын арттырырға һәм республика педагогтарының ҡаҙаныштарын Рәсәй кимәлендә күрһәтергә мөмкинлек бирә.
19 йыл эсендә Башҡортостандың Мәғариф министрлығы ойошторған конкурста 977 уҡытыусы ҡатнашҡан, 95-һе лауреат исеменә лайыҡ булған.
Еңеүсене һәм лауреаттарҙы бүләкләү тантанаһы 27 мартта көндөҙгө сәғәт 11-ҙә М.Кәрим исемендәге Милли йәштәр театрында уҙа.


text:
Кем ғәйепле депутатмы, түрәме?
Ҡала шураһы депутаттары Башҡортостан президентына мэр өҫтөнән ялыу яҙған.
Республика башҡалаһында коррупция күренештәре артыуы күҙәтелә. Өфө ҡалаһы прокуратураһында әйтеүҙәренсә, һуңғы осорҙа уҡытыусылар, табиптар, балалар баҡсаларында эшләүселәр араһында ришүәтселек күбәйгән. Былтыр, мәҫәлән, ошондай ике йөҙгә яҡын осраҡ булған. Бер осраҡта Өфөләге ойошмаларҙың береһендә эшләгән арбитраж идарасы ҡулға алынған. Ул 500 мең һум күләмендә ришүәт алып тотолған.
Күптән түгел ошондай осраҡ Башҡорт дәүләт педагогия университетында асыҡланды. Унда бер уҡытыусы ришәүәт алыуҙа ғәйепләнә. Психология уҡытыусыһын Өфө ҡалаһы эске эштәр идаралығының иҡтисади енәйәттәр менән көрәш бүлеге хеҙмәткәрҙәре уны 13 мең һум ярым ришәүәт алған саҡта ҡулға алған. Был сумманы студенттар уҡытыусыға психология буйынса имтихан өсөн йыйған.


text:
Мортаза Рәхимов Сергей Когогин менән осрашты
11 апрелдә Республика йортонда Башҡортостан Президенты Мортаза Рәхимов "КамАЗ" асыҡ акционерҙар йәмғиәте генераль директоры Сергей Когогин менән эш осрашыуы үткәрҙе.
"КамАЗ" компанияһы төркөмөнә ингән предприятиелар — "НефАЗ" һәм "Туймазы бетон ташыу машиналары заводы" асыҡ акционерҙар йәмғиәттәренә көрсөк шарттарында ярҙам күрһәтеү мәсьәләләре тикшерелде. Сергей Когогин фекеренсә, республика етәкселеге көрсөктөң машиналар эшләү заводтары эшенә кире йоғонтоһон кәметеү буйынса ваҡытында саралар күрҙе. Атап әйткәндә, "НефАЗ" асыҡ акционерҙар йәмғиәте 100-ҙән ашыу автобус әҙерләүгә дәүләт заказы алды.
— Башҡа бик күп автопредприятиелар кеүек үк, "НефАЗ" акционерҙар йәмғиәте лә ҡатмарлы хәлдә ҡалды, ләкин дәүләт заказы арҡаһында завод тотороҡло иҡтисади хәлен һаҡлап ҡалды, — тине "КамАЗ" асыҡ акционерҙар йәмғиәте генераль директоры. Бынан тыш, бында ваҡытында ҡайтанан техник ҡоралландырыу ойошторолдо. Етештереү һәм яңы продукция үҙләштереү темптары буйынса "НефАЗ" Рәсәйҙең алдынғы предприятиеларының береһе булып тора, бында транспорт саралары сығарыуҙың төрлө йүнәлештәре буйынса иң яҡшы технологик линиялар.
Осрашыуҙа шулай уҡ "Туймазы бетон ташыу машиналары заводы" асыҡ акционерҙар йәмғиәтендә көрсөккә ҡаршы күрелгән саралар тураһында һүҙ барҙы. Сергей Когогин, тиҙҙән "КамАЗ" предприятиеға үҙ заказын бирәсәк, тип белдерҙе.
Бынан тыш, Туймазы заводында "АGСО" концерны менән берлектә тракторҙар йыйыуҙы ойоштороу планлаштырыла. Бындай килешеүгә республика Президенты етәкселегендәге Башҡортостан рәсми делегацияһының Германияға сәфәре барышында өлгәшелде.
Осрашыуҙа Башҡортостан Хөкүмәте Премьер-министры Раил Сарбаев, Хөкүмәт Премьер-министры урынбаҫары, сәнәғәт һәм тышҡы иҡтисади бәйләнештәр министры Юрий Пустовгаров, "НефАЗ" асыҡ акционерҙар йәмғиәте генераль директоры Рәиф Маликов ҡатнашты.


text:
Рөстәм Хәмитов Благовар районындағы сусҡасылыҡ комплексы төҙөлөшөн ҡараны
Башҡортостан Президенты Рөстәм Хәмитов 12 июлдә Благовар районындағы ике өҫтөнлөклө инвестиция проектының нисек тормошҡа ашырылыуын тикшерҙе. Республика башлығы Дмитриевка ауылындағы сусҡасылыҡ комплексы төҙөлөшө менән танышты. Тере ауырлыҡта 700 мең тонна сусҡа ите етештереү ҡеүәтенә эйә был объектты ике этапта күтәреү ҡаралған. Беренсе этапта эштәрҙе «Башҡортостан ит компанияһы» яуаплылығы сикләнгән йәмғиәте алып бара. Проект тулыһынса «Разгуляй» компанияһы менән тормошҡа ашырыла.
Яңы предприятиеға нигеҙ ташы былтыр ноябрҙә һалынған, ә быйыл апрель айында тәүге кредит килешеүҙәре төҙөлгән.
Ошо көндәрҙә генә республика Хөкүмәте объекттың инвестиция проекты булыуын раҫланы. Комплекс бөтәһе 17 майҙансыҡтан торасаҡ. Шуларҙың бишәүһе – үрсетеү цехтары, унауһы – һимертеү модулдәре. Йәнә ҡатнаш аҙыҡ заводы һәм сусҡаларҙы аҫрау өсөн биналар төҙөү ҡаралған. Комплекста бер юлы 320 мең сусҡа аҫралырға тейеш.
Республика Президентына проекттың дөйөм алғанда 11,5 млрд һумға финансланасағы тураһында һөйләнеләр. Был аҡса өс йыл дауамында үҙләштерелергә тейеш. Инфраструктура үҫешенә ҙур суммала капитал һалыуҙар көтөлә. Быларға кәм тигәндә 30 км юл һәм 80 км газ үткәргес торбалар инә. Ун йыл дауамында предприятие республика бюджетына биш миллиард һум аҡса индерәсәк, тип көтөлә. 2015 йылда предприятие тулы ҡеүәтенә эшләй башлағас, персонал күләме 800 кешегә етәсәк. Эксперттар менән күҙалланған пландарға ярашлы, проектты тормошҡа ашырыу сусҡа ите етештереү буйынса күрһәткестәрҙе ярайһы ныҡ яҡшыртасаҡ. 2009 йылда төбәк Рәсәйҙә туғыҙынсы урында килгән, 2015 йылға иһә уның өсөнсө урынға сығыуы планлаштырыла.
Рөстәм Хәмитов ниндәй төҙөлөш материалдары ҡулланылыуы һәм поставкалаусылар менән ҡыҙыҡһынды. Төҙөүселәр менән әңгәмә барышында бер нисә проблема булыуы асыҡланды. Мәҫәлән, ике предприятие – 1-се һәм 3-сө тимер-бетон заводтары тимер-бетон конструкциялар килтереүҙе тотҡарлай. Был изделиеларҙың сифатына ла дәғүәләр бар. Былар барыһы ла проектты тормошҡа ашырыу графигына йоғонто яһай. Республика Президенты вице-премьер Сергей Афонинға ошо хәлдәрҙе асыҡларға ҡушты. Рөстәм Хәмитов комплексҡа экспертиза үткәреү сроктарына бәйле проблемаларҙы ла контролгә алды. Объекттың корпустары бер типта, әммә уларҙың береһе тикшереү үткән, ә икенсе корпус буйынса был мәсьәлә билдәһеҙ ваҡытҡа кисектерелгән.
Республика яғынан был проект билдәле льготалар аласаҡ. Былар һалым баҫымын кәметеүҙән тыш, инфраструктура үҫешендә, шулай уҡ агросәнәғәт комплексы предприятиеһы булараҡ процент ставкаларын субсидиялау кеүек ярҙам буласаҡ.
Башҡортостан Президенты Өфө селекция-гибрид үҙәге төҙөлөшө менән дә танышты. Ҡашҡалаша ауылындағы был объектта ер эштәре башланған. Рөстәм Хәмитов үҙәктә эшләйәсәк йәш белгестәрҙе торлаҡ менән тәьмин итеү проблемаһын күтәрҙе. Атап әйткәндә, республика башлығы Пришиб ауылында яңы урам төҙөргә тәҡдим итте. Проект буйынса унда 20 йорт булырға тейеш. Президент әйтеүенсә, төҙөлөшкә сығымдарҙың бер өлөшөн республика үҙ өҫтөнә алырға әҙер.


text:
Салауат Ғәлин вафат булды
Башҡортостандың мәғариф системаһы ауыр юғалтыу кисерҙе. 29 мартта БР мәғарифты үҫтереү институтының донъя һәм милли мәҙәниәт кафедраһы мөдире, филология фәндәре докторы, профессор, РФ Гуманитар фәндәр академияһы академигы Салауат Әхмәҙиә улы Ғәлин 77-се йәшендә вафат булды.
Салауат Ғәлин 1934 йылдың 3 мартында Башҡорт АССР-ы Баймаҡ районының Ғәҙелбай ауылында тыуған. Стәрлетамаҡ дәүләт педагогия институтын тамамлағандан һуң СССР Фәндәр академияһы Башҡортостан филиалының Тарих, тел һәм әҙәбиәт институтында ғилми хеҙмәткәр (1962 — 1970), Стәрлетамаҡ дәүләт педагогия институтында башҡорт теле һәм әҙәбиәте кафедраһы мөдире, ғилми эш буйынса проректор (1970 — 1987) булып эшләй. 1988 йылдан — Башҡортостан мәғариф хеҙмәткәрҙәре квалификацияһын күтәреү институтында туған телдәр һәм әҙәбиәттәр кафедраһы мөдире.
Салауат Ғәлиндың иң уңышлы ғилми-педагогик эшмәкәрлек осоро Башҡортостан мәғарифты үҫтереү институтында эшләгән йылдарына тура килә. Бында Салауат Әхмәҙиә улы ғилми-педагогик йәмәғәтселектә юғары абруй һәм танылыу яулаған төп ғалим-педагогтарҙың, республикалағы фән һәм мәғарифты ойоштороусыларҙың береһенә әүерелә.
Уның ғилми эштәре башҡорт фольклористикаһы тарихына, фольклорҙың шиғри жанрҙарына арнала. Ул 400-гә яҡын ғилми, фәнни методик баҫма, шул иҫәптән 20-нән ашыу китап, монографиялар, дөйөм белем биреү мәктәптәре өсөн Башҡортостан мәҙәниәте буйынса дәреслектәр (V — X кластар), юғары уҡыу йорттары өсөн башҡорт фольклоры буйынса уҡыу ҡулланмалары һәм программалар авторы, “Башҡорт халыҡ ижады” күп томлы йыйынтығын төҙөүсе, уның яуаплы мөхәррире һәм редколлегия ағзаһы. Һуңғы тиҫтә йылда уның “Тел асҡысы – халыҡта”, “Тарих һәм халыҡ шиғриәте”, “Башҡорт халҡының ауыҙ-тел ижады” кеүек фундаменталь тикшеренеүҙәре донъя күрә. БР Мәғариф министрлығы тарафынан әҙерләнгән һәм сығарылған “Башҡортостан мәҙәниәте” электрон дәреслеге Парижда БМО-ның ЮНЕСКО сайтында урынлаштырылған.
С.Ә. Ғәлиндың хеҙмәттәре башҡорт фольклористикаһы һәм әҙәбиәте ғилемен үҫтереүгә, ошо фәндәрҙе мәктәптә һәм юғары уҡыу йорттарында уҡытыуға баһалап бөткөһөҙ өлөш индерә. Уның етәкселегендә һәм әүҙем ҡатнашлығында илдең күп кенә төбәктәрендә башҡорт теле уҡытыусыларын әҙерләү буйынса ҙур эш ойошторола.
Дөйөм һәм профессиональ белемде үҫтереүгә ҙур өлөш индергән өсөн Салауат Әхмәҙиә улы Ғәлинға “БАССР-ҙың атҡаҙанған фән эшмәкәре”, “РСФСР-ҙың халыҡ мәғарифы отличнигы” тигән юғары исемдәр бирелә. Ул Ғ. Сәләм исемендәге Башҡортостан комсомолы премияһы, РФ Хөкүмәте премияһы лауреаты исемдәренә лайыҡ була. 1998 йылда Рәсәй Федерацияһы Гуманитар фәндәр академияһының дөйөм йыйылышы ҡарары менән С.Ә. Ғәлинға ошо академияның мөхбир ағзаһы (академигы) исеме бирелә.
Ул сиктән тыш тырышлығы, һайлаған һөнәренә тоғролоғо, принципиаллеге, ихласлығы, баҫалҡылығы һәм кешеләргә иғтибарлы мөнәсәбәте менән һәр саҡ айырылып торҙо.
Талантлы ғалим-педагог, етәксе, ихлас һәм һоҡланғыс кеше Салауат Әхмәҙиә улы Ғәлин хаҡында яҡты иҫтәлек беҙҙең йөрәктәрҙә мәңге һаҡланыр.
Некрологка Башҡортостан Президенты Мортаза Рәхимов, БР Дәүләт Йыйылышы-Ҡоролтай Рәйесе Константин Толкачев, республика Хөкүмәте Премьер-министры Раил Сарбаев һәм башҡа рәсми кешеләр ҡул ҡуйған.


text:
Ҡытай теле
Ҡытай теле (үҙ атамаһы 中文, 汉语) — туған тел булараҡ иң күп һөйләшеүселәр һаны булған тел. Син-тибет телдәре ғаиләһенә ҡарай. Ҡытай теле бер береһенән ныҡ айырылған диалекттар йыйылмаһынан тора, шуға күрә күп кенә тел белгестәре ҡытай телен туғандаш булған айырым телдәр системаһы тип ҡарай.
Ҡытай теле син-тибет телдәре ғаиләһендәге ҡытай тармағына ҡарай. Тәүҙә хань этник төркөмөнөң төп теле булған. Хәҙерге формала ҡытай теле КХР-ның, Сингапур һәм Тайваньдың рәсми теле булып тора, шулай уҡ БМО рәсми телдәренең береһе.
Бөтә донъяла ҡытай телендә 1,3 млрд кеше һөйләшә. Тарихи яҡтан был Ҡытай халҡының күпселеге булған хань халҡының теле (ил халҡының 90 % артығы). Бынан тыш, үҙ телен һаҡлаған тиҫтәләрсә миллион ҡытайлылар Көньяҡ-көнсығыш Азияла йәшәй, ҡытай диаспораһы бөтә донъяға таралған.
2010 йылғы халыҡ иҫәбен алыу буйынса Рәсәйҙә ҡытайса 70722 кеше һөйләшә.
Бөтә доньяла ҡытай телендә һөйләшеүселәрҙең дөйөм һаны — 1,3 млрд кеше.
Йөкмәткеһе
Ҡытай яҙмаһы[үҙгәртергә | вики-тексты үҙгәртергә]
Ҡытай яҙмаһы (; вьетн. Chữ Hán, тьы-хан) -Ҡытайҙа барлыҡҡа килгән иероглиф яҙма системаһы.
Иероглифтар төрҙәре[үҙгәртергә | вики-тексты үҙгәртергә]
- Ябай (вэнь 文)
- Ҡушымта (цзы 字)
Иероглифтар төрҙәре 6 төркөм буйынса[үҙгәртергә | вики-тексты үҙгәртергә]
Күрһәтеү[үҙгәртергә | вики-тексты үҙгәртергә]
- 上 шан (Аңлатма: өҫтөнән, өҫтәрәк, өҫкө яҡҡа табаныраҡ)
- 下 ся (Аңлатма: аҫтына, төбөнә)
Ошо иероглифтарҙа вертикаль һыҙыҡ күрһәтеү ымға оҡшап һүрәтләнә. Аңлатмаһы айырым осраҡтарҙа төрлө булырға мөмкин. Мәҫәлән, 上 … 下 шан … ся һүҙе «: өҫтөнән… аҫтына» ғына түгел, ә «етәкселәр.. буйһонған (ҡул аҫтындағы) кеше», «бер яҡтан… икенсе яҡтан» тигәнде аңлата.
Пиньин теле[үҙгәртергә | вики-тексты үҙгәртергә]
Һәр иероглифтың үҙ әйтелеше булыу ҡыйынлыҡтар тыуҙыра. 1958 йылдан һәр иероглифты латин хәрефтәре менән яҙа башланылар. Ошо система пиньин теле тигән исем алды.
Хәҙерге ваҡытта Ҡытай мәктәптәрен тамамлаусылар 2000 иероглиф һәм уның латин хәрефтә яҙылышын белергә тейеш.
Пиньин теленең өндәре (тауышы) инициалға (беренсе бүлек) һәм финалдарға (икенсе бүлек) бүленә. 21 инициаль һәм 35 финаль бар[1].
Инициалдар әйтелеше:
d (дэ)
t (тхэ)
f (фо)
m (мо)
z (цзы)
x (cи)
s (cы)
ch (чи)
sh (ши)
zh (чжи)
r (эр)
j (цзи)
q (ци)
Финалдар әйтелеше :
ai (ай)
e (э)
I (и)
ou (оу)
er (ар)
ei (эй)
en (энь)
iou (йоу)
ong (он)
ang (ан)
eng (эн)
Һүрәт[үҙгәртергә | вики-тексты үҙгәртергә]
Ябай идеограммалар[үҙгәртергә | вики-тексты үҙгәртергә]
Ҡушма идеограммалар[үҙгәртергә | вики-тексты үҙгәртергә]
Фоноидеограммалар[үҙгәртергә | вики-тексты үҙгәртергә]
Ҡытай иероглифтар яҙыу ҡәғиҙәләре[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Handwriting Recognition + Ҡытайса-инглизсә һүҙлектәр (инг.)
- The most common Chinese characters in order of frequency.
- Character frequency lists.
- Китайские иероглифы и их значение на русском.
- 20902 иероглифа представленных в Юникоде


text:
Рәсәй вуздарын инновацион үҫтереүгә өс миллиард һум аҡса бүленде
2010 йылда юғары уҡыу йорттарында инновацион инфраструктураны үҫтереүгә ярҙамға өс миллиард һум аҡса бүленде. Был турала РФ Хөкүмәтенең 2010 йылдың 9 апрелендәге 219-сы ҡарары хәбәр итә.
Инновацион инфраструктураны үҫтереүгә дәүләт ярҙамы инновацион мөхит булдырыу, шулай уҡ белем биреү учреждениелары менән сәнәғәт предприятиелары араһында үҙ-ара хеҙмәттәшлекте үҫтереү маҡсаттарында бойомға ашырыла.
Бюджет ассигнованиелары, тиелә ҡарарҙа, бәләкәй инновацион эшҡыуарлыҡҡа ярҙамды индереп, программаларҙы конкурс һайлап алыуы һөҙөмтәләре буйынса бүленәсәк. Конкурста фән, техника һәм технологиялар үҫешенең өҫтөнлөклө йүнәлештәре буйынса фундаменталь һәм ҡушма фәнни тикшеренеүҙәр алып барыусы мәғариф учреждениелары ҡатнаша ала.
Конкурс башланыуы һәм уның шарттары тураһында Рәсәй Федерацияһы Мәғариф һәм фән министрлығының рәсми сайтында иғлан ителәсәк.
http://www.consultant.ru/online/base/?req=doc;base=LAW;n=99357


text:
Рөстәм Хәмитов: Мәғариф өлкәһенә быйыл 45 миллиард һум йүнәлтеләсәк
Мәғариф өлкәһенә быйыл 45 миллиард һум аҡса йүнәлтеләсәк. Был хаҡта 11 августа Стәрлетамаҡ халҡы менән аралашыу барышында Рөстәм Хәмитов белдерҙе. Шул уҡ ваҡытта республика бюджеты 140 миллиард һум тәшкил итте, тип хәбәр итте ул.
— Киләһе йылға уҡытыусыларҙың, шул иҫәптән йәш белгестәрҙең эш хаҡын арттырыуға ҙур ресурстар, ике миллиард һумдан ашыу аҡса планлаштырылған, — тине БР Президенты. – Эш хаҡын уртаса республика кимәленә еткереү бурысын үтәйәсәкбеҙ.
Бынан тыш, Рөстәм Хәмитов төбәктә социаль торлаҡ төҙөү программаһының тормошҡа әүҙем ашырылыуын билдәләне.
— Һәр ҡалала, шул иҫәптән Стәрлетамаҡта, социаль торлаҡ төҙөү менән шөғөлләнәсәк төҙөүселәр өсөн бушлай майҙансыҡтар бүленгән. Быйыл – яҡынса 100 мең квадрат метр, киләһе йылға 250-300 мең квадрат метр бындай торлаҡ төҙөләсәк. Квадрат метры яҡынса 20-25 мең һум торасаҡ. Тиҙҙән социаль найм буйынса торлаҡ төҙөлә башлаясаҡ, — тине республика башлығы.


text:
Радик Гәрәев исемендәге III Асыҡ вокалсылар конкурсында еңеүселәр билдәләнде
Яңауыл районында Рәсәйҙең һәм Башҡортостандың халыҡ артисы, халыҡ-ара, бөтә Рәсәй конкурстары лауреаты, Ғәлимов Сәләм исемендәге республика премияһы лауреаты Радик Гәрәев исемендәге III Асыҡ вокалсылар конкурсы үтте, тип хәбәр ителә «Башҡортостандың мәҙәни донъяһы» интернет-порталында.
Бәйгелә Башҡортостандың төрлө ҡала һәм райондарынан йәмғеһе 49 солист ҡатнашты. Улар икешәр әҫәр – халыҡ һәм эстрада йырҙарын башҡарҙы. Йырҙарҙың береһе Радик Гәрәев репертуарынан булырға тейеш ине.
Һөҙөмтәлә вокалсылар конкурсы Гран-прийын Краснокама районынан Ринат Сәлихйәнов яуланы. Уға 100 мең һум күләмендә аҡсалата приз тапшырылды.
Беренсе дәрәжә дипломдарға түбәндәге солистар лайыҡ булды: 12-16 йәштәгеләр араһында – Тимерлан Хәлитов (Нефтекама ҡалаһы); 17-35 йәштәгеләр араһында – Айҙар Хәйруллин (Өфө ҡалаһы), Дамир Таипов (Өфө ҡалаһы); 36 йәштән олораҡтар араһында – Ришат Вәхитов (Күмертау ҡалаһы).
Шулай уҡ төрлө номинацияларҙа еңеүселәр билдәләнде. Шулай итеп, «Өмөт» номинацияһында — Елисей Лаптев (Өфө ҡалаһы), Илья Морозов (Өфө ҡалаһы); «Сәхнә оҫталығы» номинацияһында — Әлиә Рәшитова (Яңауыл районы); «Башҡарыу үҙенсәлеге өсөн» номинацияһында — Рәмил Хәсәнов (Тәтешле районы); «Халыҡ йырын иң яҡшы башҡарған өсөн» номинацияһында — Руслан Халиков (Балтас районы); «Тамашасы һөйөүе призы»на — Валерий Синёв (Ағиҙел ҡалаһы); «Һөнәргә тоғролоҡ өсөн» номинацияһында — Айгиз Ханов (Салауат районы); «Конкурстың иң йәш ҡатнашыусыһы» призына — Гүзәлиә Башарова (Тәтешле районы, 12 йәш); «Радик Гәрәев репертуарынан иң яҡшы башҡарылған йыр өсөн» номинацияһында — Илнар Шәрәфетдинов (Илеш районы) еңеү яуланы. Яңауыл районынан 66 йәшлек Мәмдүҙә Хәлморатова иң өлкән ҡатнашыусы булды.
Башҡорт дәүләт опера һәм балет театры хорының сығышы байрамға тағы ла йәм өҫтәне.


text:
Республиканың берҙәм рәсәйлеләре Украина балалары өсөн гуманитар ярҙам йыйҙы
Өфөнөң Октябрь районында белем биреү учреждениелары хеҙмәткәрҙәре һәм ата-әсәләр башланғысы буйынса, уҙып киткән Балаларҙы яҡлау көнөнә арналған, «Украинаның көньяҡ-көнбайыш балаларын яҡлайыҡ!» акцияһы старт алды, тип хәбәр итә ER.RU.
Акцияның маҡсаты – йәмәғәтселектең иғтибарын йәлеп итеү, Украинаның көньяҡ-көнбайышында граждандар һуғышында балаларҙың хәле тураһында дөрөҫ мәғлүмәт таратыу. Шишәмбе, 3 июндә, мәктәпкәсә учреждениеларҙа хеҙмәткәрҙәр һәм балалар әҙерләгән концерт, спорт саралары, асфальтта һүрәттәр төшөрөү конкурсы уҙҙы. Балалары менән бергә ата-әсәләр Украинаның көньяҡ-көнбайыш балаларына ярҙам итеү өсөн һүрәттәр, теләктәр, стена гәзите әҙерләне.
Акция сиктәрендә «Берҙәм Рәсәй» партияһының беренсел бүлексәһе ағзалары ата-әсәләр менән бергә Украинаның көньяҡ-көнбайыш халҡына ярҙам итеү өсөн уйынсыҡтар, медикаменттар, антисептиктар, шәхси ҡулланыу әйберҙәре, табипҡа тиклем тәүге ярҙам күрһәтеү саралары, өҫ кейеме, аяҡ-кейем, урын-ер кәрәк-яраҡтары, ярма, шәкәр, макарон, бәләкәй йәштәге балалар өсөн ҡоро ҡатышма йыйыуҙы ойошторҙо. Йыйылған бөтә нәмә Украинаға оҙатыласаҡ.
— Һәр беребеҙ Укаринала барған хәлде белә. Тәрбиәләнеүселәр, хеҙмәткәрҙәр һәм ата-әсәләр ауыр, йәшәү өсөн хәүефле хәлдә ҡалған балаларға ярҙам итергә теләй. Был хәлгә күҙ йоморға ярамай. Рәсәй – көслө дәүләт, беҙ бер-беребеҙгә ауыр минуттарҙа ярҙам итергә тейеш. Һеҙ ҙә вайымһыҙ булып ҡалмағыҙ, — тип өндәне акция ҡатнашыусыларын «Берҙәм Рәсәй» партияһының беренсел бүлексәһе ағзалары.


text:
17 - 31 декабрҙә Өфөлә 132 шыршы баҙары эшләйәсәк
Иртәгә Өфөлә 118 шыршы баҙары асыласаҡ, уларҙың күпселеге Калинин, Киров һәм Совет райондарында урынлашҡан. Был райондарҙа 21-ҙән алып 27-гә тиклем шыршы баҙары эшләйәсәк. Октябрь һәм Орджоникидзе райондарына 16 һәм 14 сауҙа нөктәһе тура килә. Дим һәм Ленин райондарына килгәндә иһә, уларҙа дөйөм алғанда 16 шыршы баҙары асыласаҡ.
Бынан тыш, Өфөнөң аҙыҡ-түлек магазиндары селтәре лә ҡупшыҡайҙар һатыу буйынса 15 сауҙа нөктәһе ойоштора.
— Йыл аҙағына тиклем Өфөлә күпме шыршы һатыласағын әйтеүе ҡыйын. Ундай иҫәп алып бармайбыҙ. Бында иң мөһиме – урман һылыуҡайҙарының етмәүенә зарланғандар булмаһын өсөн, халыҡты шыршылар менән тейешле күләмдә тәьмин итеү. Уларҙың һайлауға хоҡуғы булырға тейеш, теләге булған һәр кеше күңелдәренә оҡшаған шыршыны һатып алһын өсөн, беҙ бөтә шарттарҙы булдырырға тырышасаҡбыҙ,— тине «Башинформ» агентлығына Өфө хакимиәтенең Ҡулланыусылар баҙары идаралығы начальнигы Ирина Рублева.


text:
-
фё-фё-фё — предл, кол во синонимов: 1 • фе фе фе (3) Словарь синонимов ASIS. В.Н. Тришин. 2013 … Словарь синонимов
-
ф'єф — у, ч. Те саме, що феод … Український тлумачний словник
-
фæфæдзæхсын — ↑ фæдзæхсын Хуымæтæг, аразгæ, цæугæ мивдисæг. Æххæст хуыз. Æбæлвырд формæ бирæон нымæцы: фæфæдзæхсынтæ Æбæлвырд формæ æн ыл: фæфæдзæхсæн Æбæлвырд формæ æн ыл бирæон нымæцы: фæфæдзæхсæнтæ йедтæ Ифтындзæг: Æргомон здæхæн. Нырыккон афон. æз … Словарь словообразований и парадигм осетинского языка
-
фæфæдын — ↑ фæдын, ↔ фæфадын Хуымæтæг, аразгæ, æдзæугæ мивдисæг. Æххæст хуыз. Æбæлвырд формæ бирæон нымæцы: фæфæдынтæ Æбæлвырд формæ æн ыл: фæфæдæн Æбæлвырд формæ æн ыл бирæон нымæцы: фæфæдæнтæ йедтæ Ифтындзæг: Æргомон здæхæн. Нырыккон афон … Словарь словообразований и парадигм осетинского языка
-
фæфæзмын — ↑ фæзмын Хуымæтæг, аразгæ, цæугæ мивдисæг. Æххæст хуыз. Æбæлвырд формæ бирæон нымæцы: фæфæзмынтæ Æбæлвырд формæ æн ыл: фæфæзмæн Æбæлвырд формæ æн ыл бирæон нымæцы: фæфæзмæнтæ йедтæ Ифтындзæг: Æргомон здæхæн. Нырыккон афон. æз фæфæз … Словарь словообразований и парадигм осетинского языка
-
фæфæйлауын — ↑ фæйлауын Хуымæтæг, аразгæ, æдзæугæ мивдисæг. Æххæст хуыз. Æбæлвырд формæ бирæон нымæцы: фæфæйлауынтæ Æбæлвырд формæ æн ыл: фæфæйлауæн Æбæлвырд формæ æн ыл бирæон нымæцы: фæфæйлауæнтæ йедтæ Ифтындзæг: Æргомон здæхæн. Нырыккон афон. æз … Словарь словообразований и парадигм осетинского языка
-
фæфæлгъауын — ↑ фæлгъауын Хуымæтæг, аразгæ, цæугæ мивдисæг. Æххæст хуыз. Æбæлвырд формæ бирæон нымæцы: фæфæлгъауынтæ Æбæлвырд формæ æн ыл: фæфæлгъауæн Æбæлвырд формæ æн ыл бирæон нымæцы: фæфæлгъауæнтæ йедтæ Ифтындзæг: Æргомон здæхæн. Нырыккон афон. æз … Словарь словообразований и парадигм осетинского языка
-
фæфæлгæсын — ↑ фæлгæсын Хуымæтæг, аразгæ, æдзæугæ мивдисæг. Æххæст хуыз. Æбæлвырд формæ бирæон нымæцы: фæфæлгæсынтæ Æбæлвырд формæ æн ыл: фæфæлгæсæн Æбæлвырд формæ æн ыл бирæон нымæцы: фæфæлгæсæнтæ йедтæ Ифтындзæг: Æргомон здæхæн. Нырыккон афон. æз … Словарь словообразований и парадигм осетинского языка
-
фæфæлдахын — ↑ фæлдахын, ↔ фæфæлдæхын Хуымæтæг, аразгæ, цæугæ мивдисæг. Æххæст хуыз. Æбæлвырд формæ бирæон нымæцы: фæфæлдахынтæ Æбæлвырд формæ æн ыл: фæфæлдахæн Æбæлвырд формæ æн ыл бирæон нымæцы: фæфæлдахæнтæ йедтæ Ифтындзæг … Словарь словообразований и парадигм осетинского языка
-
фæфæлдисын — ↑ фæлдисын Хуымæтæг, аразгæ, цæугæ мивдисæг. Æххæст хуыз. Æбæлвырд формæ бирæон нымæцы: фæфæлдисынтæ Æбæлвырд формæ æн ыл: фæфæлдисæн Æбæлвырд формæ æн ыл бирæон нымæцы: фæфæлдисæнтæ йедтæ Ифтындзæг: Æргомон здæхæн. Нырыккон афон. æз … Словарь словообразований и парадигм осетинского языка


text:
Фото:
Ҡала-ара автобустарҙа хәҙер хәүефһеҙлек ҡайыштары булырға тейеш
Фото:
Йәмәғәт транспортында хәүефһеҙлекте тәьмин итеү хәҙер актуаль проблемаларҙың береһе булып тора. Рәсәй Президенты Дмитрий Медведев былтыр августа уҡ властарҙан юлдарҙа хәлде яҡшыртыу өсөн ҡәтғи саралар күреүҙе талап итте. Бер аҙ һуңыраҡ дәүләт башлығы Хөкүмәткә 2010 йылдың 1 ғинуарынан ҡала-ара автобустарында хәүефһеҙлек ҡайыштары булыуын мотлаҡ талап итеүҙе индереүҙе тәьмин итергә йөкмәтте.
Рәсәй Хөкүмәте «Транспорт сараларын файҙаланыуға рөхсәт биреү буйынса төп положениелар һәм юл хәрәкәте хәүефһеҙлеген тәьмин итеү буйынса вазифалы кешеләрҙең бурыстары»на үҙгәрештәр индереү тураһында тейешле ҡарар әҙерләне. Документ 4.1 пункты менән тулыландырылды, уға ярашлы «ҡала-ара пассажирҙар ташыу өсөн файҙаланылған автобустарҙа ултырыу өсөн урындар хәүефһеҙлек ҡайыштары менән йыһазландырылырға тейеш». Бында ҡала һәм ҡала эргәһе автобустары тураһында һүҙ бармай. Документ быйыл 26 февралдә рәсми баҫылған һәм 1 марттан законлы көскә инә.
Хәҙер бөтә ҡала-апа автобустары (шул иҫәптән микроавтобустар ҙа) пассажирҙар өсөн хәүефһеҙлек ҡайышыһыҙ линияға сыға алмай. Әгәр Рәсәй автоюл надзоры белгестәре законды боҙоуҙы асыҡлаһа, улар водителгә – 100 һум, ә ҡайышһыҙ автобусты ҡала-ара рейсҡа сығарған начальникка 1500 һум штраф һала ала.
Ҡала-ара маршруттарында эшләүселәр 1 марттан үҙ транспорт сараларын хәүефһеҙлек ҡайыштары менән йыһазландырырға тейешлеге аңлашыла. Ләкин быны нисек эшләргә һәм хәүефһеҙлек саралары ниндәй булырға тейеш – быны бер кем дә аңлатманы. Шул уҡ ваҡытта барыһы ла техник регламентҡа ярашлы эшләнергә тейеш. Ә РФ Хөкүмәтенең “Тәгәрмәсле транспорт сараларының хәүефһеҙлеге тураһында техник регламентты раҫлау тураһында”ғы ҡарары 2010 йылдың сентябрендә генә көскә инә. Әлегә иһә, моғайын, ҡайыштарҙы “теләгән ваҡытта эләктерергә мөмкин булыуы” етәлер. Көҙҙән автоташыусылар һәм автоетештереүселәр бөтә “дөрөҫ булмаған” ҡайыштарҙы дөрөҫтәренә алыштырырға тейештәр.
Ошо хәлде күҙаллап, «Башавтотранс»та техник документтың көскә инеүен көтөп торманылар, бөгөн үк ҡала-ара автобустарҙы белгестәр эшкәрткән нормаларға ярашлы хәүефһеҙлек ҡайыштары менән тәьмин итәләр. Бөгөндән республиканың төп дәүләт ташыусыһы автобустары Түбәнге Новгородҡа, Альметьевскиға, Ухтаға һәм башҡа ҡалаларға “дөрөҫ” хәүефһеҙлек ҡайыштары менән юлға сыҡтылар.


text:
Ҡойма ямғырҙар арҡаһында төбәктә ташҡындың икенсе тулҡыны башланды Фото: Андрей Старостин
Ҡойма ямғырҙар арҡаһында төбәктә ташҡындың икенсе тулҡыны башланды
Ҡойма ямғырҙар арҡаһында төбәктә ташҡындың икенсе тулҡыны башланды Фото: Андрей Старостин
ӨФӨ, 2015 йыл, 12 май. /«Башинформ» мәғлүмәт агентлығы, Эльвира Латипова/.
Майҙың тәүге ун көнлөгөндә яуған ҡойма ямғырҙар арҡаһында Башҡортостанда ташҡындың икенсе тулҡыны башланды. Май баштарында һыу кимәле кәмеүгә табан барған республика һыу һаҡлағыстарында йәнә артыу билдәләнгән. Был хаҡта «Башинформ» агентлығына Башҡортостан генерациялаусы компанияһынан хәбәр иттеләр.
Мәҫәлән, һуңғы көндәрҙә яуым-төшөм һәм грунт һыуҙарының күтәрелеүе һөҙөмтәһендә Павловка һыу һаҡлағысында һыу секундына 1700 кубометр тиҙлек менән тулған. 26 апрелдә иң юғары күрһәткес теркәлгән — секундына 1750 кубометр. Әлеге ваҡытта 1300 кимәлендә билдәләнгән.
Павловка һыу һаҡлағысы тейешле кимәлгә тиклем тулған — диңгеҙ кимәленән 140 метрға бейегерәк. Секундына 1300 кубометр һыу ағыҙыла.
Йомағужа һыу һаҡлағысында һыу секундына 360 кубометр тиҙлек менән тула. 27 апрелдә — секундына 412 кубометр, ә май баштарында 290 кубометрҙан кәмерәк булған.


text:
Фото:
Ишембайҙың коммуналь хеҙмәтенә - “ЧТЗ" бульдозеры
Фото:
Силәбе трактор заводы етәкселеге Ишембайҙың быйыл билдәләнәсәк 70 йыллығы уңайынан “Витязь" машиналар төҙөү компанияһы урынлашҡан ҡалаға бульдозер тапшырырға ҡарар итте.
Предприятиенан хәбәр итеүҙәренсә, Силәбе трактор төҙөүселәре менән машина Силәбе трактор заводының комплектлау-тапшырыу цехында тейәүгә әҙерләнгән һәм трейлерҙа Башҡортостанға оҙатылған.
Силәбе трактор заводының бульдозеры Ишембай районы муниципаль район хакимиәте вәкиленә тапшырылған. Был ике күрше төбәктең машина төҙөүселәре бәйләнешен күрһәтеүсе ышаныслы махсус техника ҡаланың коммуналь объекттарында хеҙмәт итәсәк. Район хакимиәтенән аныҡлауҙарынса, ҡышҡыһын трактор урамдарҙы ҡарҙан таҙартыуҙа файҙаланыласаҡ, ә йәй миҙгелендә уны карьер эшендә — ҡом-ҡырсынташ ҡатнашмаһын әҙерләүҙә ҡулланыу планлаштырыла.


text:
Рөстәм Хәмитов: «2030 йылға тиклем автомобиль юлдарын үҫтереү стратегияһын эшләп еткерергә кәрәк»Фото: Олег Яровиков
Рөстәм Хәмитов: «2030 йылға тиклем автомобиль юлдарын үҫтереү стратегияһын эшләп еткерергә кәрәк»
Рөстәм Хәмитов: «2030 йылға тиклем автомобиль юлдарын үҫтереү стратегияһын эшләп еткерергә кәрәк»Фото: Олег Яровиков
2030 йылға тиклем Башҡортостан Республикаһының төбәк һәм муниципаль-ара кимәлдәге дөйөм ҡулланылыштағы автомобиль юлдарын камиллаштырыу һәм үҫтереү стратегияһы шаршамбы, 20 мартта, БР Хөкүмәтендә үткән ултырышта тикшерелде.
Дәүләт контракты буйынса стратегия әҙерләү өҫтөндә Санкт-Петербург Территориаль үҫеш һәм транспорт инфраструктураһы ғилми-тикшеренеү һәм проектлау институты эшләй. Ойошма асыҡ конкурс нигеҙендә һайлап алынған.
Төбәктә юлдар мәсьәләһенең көнүҙәк булыуын билдәләп, республика Президенты Рөстәм Хәмитов төбәк һәм муниципаль-ара кимәлдәге юлдарҙың 76 процентына һәм урындағы юлдарҙың 80 проценттан ашыуына ремонт талап ителеүе хаҡында әйтте. Күперҙәрҙең яртыһы тиерлек насар хәлдә. Тармаҡтың төп проблемаһы – финанстар етешмәүҙә, тип иҫәпләй Рөстәм Хәмитов. 2006-2010 йылдарҙа юл эштәрен финанслау күләме 18 процентҡа тиерлек ҡыҫҡартылған. Тик 2010 йылдан башлап ҡына ресурстар күләмен яйлап арттыра башланыҡ, тине Башҡортостан Президенты.
— Нормаға ярашлы, йыл һайын 3,5 мең километр юлға ремонт талап ителә, беҙ иһә тейешле күләмдең биштән бер өлөшөн ремонтлайбыҙ, — тип билдәләне Президент. – Хәлде төҙәтеү өсөн оҙайлы сроклы перспективаға системалы эш талап ителә.
БР Транспорт һәм юл хужалығы буйынса дәүләт комитеты рәйесе Ильяс Мөниров һүҙҙәренсә, стратегия өҫтөндә эшләү барышында юлдарҙың торошо баһаланған һәм оҙайлы сроклы перспективаға автомобиль юлдары комплексын үҫтереү сценарийы әҙерләнгән.
Стратегия варианттары – инновацион һәм инерцион, йәғни максималь һәм минималь – финанслау күләмдәре буйынса 2,4 тапҡырға айырыла.
Санкт-Петербург Территориаль үҫеш һәм транспорт инфраструктураһы ғилми-тикшеренеү һәм проектлау институты иҫәпләүҙәре буйынса, максималь вариант буйынса дөйөм сығымдар — 612,2 миллиард һум, минималь буйынса 249,7 миллиард һум тәшкил итә. Сумманың шул тәртиптә 279 миллиард һумын һәм 113 миллиардын тик юлдар төҙөүгә һәм реконструциялауға йүнәлтеү планлаштырыла. Беренсе вариант — 2626 километр, икенсеһе 1800 километр юлдар төҙөүҙе һәм реконструкциялауҙы күҙ уңында тота. Шулай итеп, стратегияның максималь варианты буйынса юлдың бер километры – 110 милион һумға, минаималь буйынса 63 миллион һумға төшәсәк. Ғилми-тикшеренеү һәм проектлыу институтының генераль директоры Валерий Мячин һүҙҙәренсә, тәүге осраҡта юлдарҙы күберәк — төҙөү, ә икенсеһендә күберәк реконструкциялау ҡарала.
Стратегия варианттары финанслау сығанаҡтары буйынса ла айырыла. Генераль директор билдәләүенсә, инерцион вариант буйынса сығымдар тулыһынса тиерлек республика бюджеты иңенә төшә, инновацин вариант юл эштәренең күпселек өлөшөн федераль ресурстар иҫәбенә башҡарыуҙы күҙ уңында тота.
Валерий Мячин һүҙҙәренсә, стратегия Европа – Көнбайыш Ҡытай халыҡ-ара транспорт коридоры составына ингән Баулы-Күмертау юлын төҙөүҙе лә үҙ эсенә ала.
Башҡортостан Президенты фекеренсә, Европа – Көнбайыш Ҡытай коридорының әлеге участкаһы Башҡортостан сиге буйлап ҡына үтәсәк һәм ҙур сәнәғәт үҙәктәрен үҙ-ара бәйләмәйәсәк. Шуға күрә әлеге түләүле юлдың беҙгә файҙа килтереүе икеле.
Ултырышта билдәләүҙәренсә, документты аҙағынаса эшләп еткерергә кәрәк. Бер ай дауамында ул йәнә министрлыҡ һәм ведомстволарҙа ҡараласаҡ, бынан һуң республика Хөкүмәтендә ҡабат тикшереләсәк.


text:
Дарыухана пункты директорына хаҡтарҙы арттырған өсөн штраф һалынды
Өфөнөң «Вардо» яуаплылығы сикләнгән йәмғиәте дарыуханаһы директоры хаҡтар ҡуйыу тәртибен күҙәтмәгән өсөн 50 мең һум штраф түләйәсәк. Прокурор тикшереүе был дарыуханала мөһим һәм иң кәрәкле дарыуҙар хаҡтар дәүләт теркәүе процедураһы аша үткәрелмәүен һәм хаҡтарын арттырып һатылыуын асыҡланы.
Мәҫәлән, «Веролоперамид» 18 һум 10 тингә һатылған, ә уның рөхсәт ителгән иң юғары хаҡы — 18 һум 02 тин. 18 һум 30 тинлек «Цефотаксим» 1,0 порошогы (№ 50) 20 һум 50 тингә һатылған. Хәҙер был ҡағиҙә боҙоуҙар бөтөрөлдө, тип хәбәр иттеләр БР Прокуратураһы матбуғат хеҙмәтенән.


text:
1 апрелдән социаль пенсияның уртаса күләме 777 һумға арта
ӨФӨ, 2015 йыл, 26 март. /«Башинформ» мәғлүмәт агентлығы, Ғәлиә Нәбиева/.
1 апрелдән Рәсәйҙә социаль пенсияларҙың күләме арта. Рәсәй Хөкүмәте 1,103 күләмендәге индексациялау коэффициентын раҫланы. Был 3,7 миллион кешегә, шул иҫәптән социаль пенсия алыусы 3 миллион пенсионерға ҡағыла.
1 апрелдән социаль пенсияның уртаса күләме 777 һумға, инвалид балаларҙың социаль пенсияһы — 1069, хәрбиҙәрҙең инвалидлыҡ буйынса пенсиялары — 1095, хәрбиҙәрҙең ҡараусыһыҙ ҡалған ғаиләләренә пенсиялар 924 һумға арта.
Хәрби бәрелештәрҙә йәрәхәт алған инвалидтар, Бөйөк Ватан һуғышында ҡатнашыусыларҙың (ике төрлө пенсия алыусыларҙың) пенсияһы 1248 һәм 1193 һумға артыуы көтөлә.
«Рәсәй Федерацияһы алдындағы айырыуса ҡаҙаныштары һәм хеҙмәттәре өсөн Рәсәй Федерацияһы граждандарына айлыҡ өҫтәмә матди тәьминәт тураһында» Федераль законға ярашлы билдәләнгән өҫтәмә матди тәьминәт күләме 1482 һумға арта.
2015 йылдың 1 апреленән пенсияларҙың һәм башҡа социаль түләүҙәрҙең күләмен индексациялау сығымдары йыл аҙағына тиклем 28,5 миллиард һум тәшкил итәсәк.


text:
Фото:
Өфөлә Башҡортостандың Рәсәй Иҫәп палатаһы менән хеҙмәттәшлеге мәсьәләһе буйынса кәңәшмә үтте
Фото:
6 июндә Республика Йортонда Рәсәй Иҫәп палатаһы Рәйесе Сергей Степашин менән Башҡортостан Президенты Рөстәм Хәмитов төбәк һәм контроль ведомствоһы араһында хеҙмәттәшлек мәсьәләләре буйынса кәңәшмә үткәрҙе.
Унда Иҫәп палатаһы Аппараты етәксеһе Сергей Шахрай, Торлаҡ-коммуналь хужалыҡты үҙгәртеп ҡороуға булышлыҡ итеү фонды генераль директоры Константин Цицин, республика министрлыҡтары һәм ведомстволары етәкселәре ҡатнашты.
Кәңәшмәлә 2010-2011 йылдарҙағы тикшереүҙәр барышында Башҡортостанда палата аудиторҙары менән асыҡланған етешһеҙлектәрҙе бөтөрөү мәсьәләһе тикшерелде.
Билдәләнеүенсә, ҡағиҙә боҙоуҙарҙы бөтөрөү буйынса план әҙерләнгән, ул 73 сараны үҙ эсенә ала. Шуларҙың 58-һе бөгөнгә көндә үтәлгән, 15-е тормошҡа ашырылыу өҫтөндә, әммә билдәле ҡыйынлыҡтар килеп тыуған саралар ҙа бар.
— Рәсәй Иҫәп палатаһы менән бәйләнештәребеҙҙе юғары баһалайбыҙ, — тине Рөстәм Хәмитов. — Ул республиканың социаль-иҡтисади үҫеше мөмкинлектәренең, уның ресурстарының һөҙөмтәлелеген анализлауға йүнәлтелгән. Һәр йүнәлеш буйынса ғәҙел һәм намыҫлы эш алып барылыуын теләйбеҙ. Беҙгә иҡтисадыбыҙҙың, хужалыҡ механизмының бөтөн көслө һәм йомшаҡ яҡтарын белергә кәрәк, һәм бында беҙгә, әлбиттә, контроль-иҫәп органдары етди ярҙам күрһәтә, — тип һыҙыҡ өҫтөнә алды Президент.
Ул йәнә, Башҡортостандың Рәсәй Иҫәп палатаһы менән хеҙмәттәшлеге 2010 йылдағы үҙ-ара хеҙмәттәшлек итеү тураһында килешеүгә ярашлы алып барыла, тип билдәләне. Уның маҡсаты — төбәк үҫешен стратегик планлаштырыу һәм контролдә тотоу буйынса уртаҡ проекттарҙы тормошҡа ашырыу.
— Былтыр беҙ берлектәге эш төркөмө булдырҙыҡ, уның 2011-2012 йылдарға эш планын раҫланыҡ, унда Башҡортостандың берләштерелгән контракт системаһын формалаштырыу буйынса саралар комплексы ингән. Бөгөн беҙ ошо системаның мәғлүмәти-технологик макетын әҙерләйбеҙ. Әммә Иҫәп палатаһы, иң элек, – контроль органы ул, — тип билдәләне республика башлығы.
Кәңәшмә йомғаҡтары буйынса Сергей Степашин Рөстәм Хәмитовҡа финанс контролен нығытыуы һәм дәүләт, муниципаль финанс контроле системаһын аяҡҡа баҫтырыуға һәм үҫтереүгә ҙур өлөш индергәне өсөн миҙал тапшырҙы. Наградлау тураһындағы ҡарар Рәсәй Контроль-иҫәп органдары ассоциацияһы Президиумы менән ҡабул ителгән, тип хәбәр иттеләр республика Президентының матбуғат хеҙмәтендә.


text:
Баш ҡалала «Берҙәмлек» Халыҡ-ара милли мәҙәниәттәр фестивале асыҡ һауалағы гала-концерт менән тамамландыФото: Андрей Старостин
Баш ҡалала «Берҙәмлек» Халыҡ-ара милли мәҙәниәттәр фестивале асыҡ һауалағы гала-концерт менән тамамланды
Баш ҡалала «Берҙәмлек» Халыҡ-ара милли мәҙәниәттәр фестивале асыҡ һауалағы гала-концерт менән тамамландыФото: Андрей Старостин
ӨФӨ, 2015 йыл, 9 июнь. /«Башинформ» мәғлүмәт агентлығы, Ләйлә Аралбаева/.
Кисә Өфөлә «Берҙәмлек» Халыҡ-ара милли мәҙәниәттәр фестивале асыҡ һауалағы гала-концерт менән тамамланды. Өс сәғәт дауамында «Башҡортостан» дәүләт концерт залы алдындағы майҙанда Шанхай хеҙмәттәшлек ойошмаһы һәм БРИКС илдәренең үҙешмәкәр коллективтары артистары сағыу милли сәнғәтен күрһәтте. Төрлө музыка ҡоралдары, матур костюмдар, моңло йырҙар һәм дәртле бейеүҙәр һәммәһенең дә күңеленә хуш килде.
Һиндостандан, Бразилиянан, Ҡытайҙан, Көньяҡ Африка Республикаһынан килгән бейеү коллективтары тамашасыларҙы төрлө илдәрҙең мәҙәниәте менән таныштырҙы. Ҡаҙағстандың «Назик» фольклор-этнографик ансамбле һәм солист Азамат Мукатовтың, Үзбәкстандың «Ватандош» ансамбле, Тажикстандың «Гөлшан» дәүләт оркестры солистары, Ҡырғыҙстандың «Жетиген» төркөмө сығыштары концертҡа үҙенсәлекле биҙәк булды. Свердловск өлкәһе Красноуфимск ҡалаһының «Уралочка» йыр һәм бейеү ансамбле рус халҡының мәҙәниәтен күрһәтте.
Тамашасылар үзбәктәрҙең туй йолаһынан өҙөктө, африкандарҙың ямғыр саҡырыуҙарын, Бразилия карнавалы элементтарын, «Мең ҡул» ҡытай ҡатын-ҡыҙҙары бейеүен һәм башҡа бик күп үҙенсәлекле композициялар ҡараны. Концертты алып барыусылар Фаягөл Дәүләтйәрова менән Дмитрий Каретко һәр илдең үҙенсәлектәре һәм ансамблдәрҙең тарихы менән таныштырҙы. Гала-концерт һуңында фестивалдә ҡатнашҡан бөтә коллективтар ҙә сәхнәгә сыҡты.
Иҫегеҙгә төшөрәбеҙ, фестиваль дүрт көн дауамында Бәләбәй, Октябрьский ҡалаларында, Бәләбәй, Туймазы һәм Дәүләкән райондарында барҙы. Бәләбәйҙә ҡунаҡтар «Распахнись, душа!», Октябрьскийҙа — Ҡурай байрамында, ауылдарҙа уҙғарылған һабантуйҙа ҡатнашты, урамдарҙа парад ойошторолдо.
«Сара юғары кимәлдә үтте, райондар беҙҙе яҡшы ҡабул итте. Ҡайһы бер урындарҙа ямғыр яуһа ла, халыҡ ҡулсатыр тотоп килгән, концерт күңелле булды. Күп тамашасылар бразилиялыларҙың, индустарҙың, африкандарҙың һәм башҡа коллективтарҙың сығышын тәүге тапҡыр күрҙе. Ҡунаҡтар үҙ сиратында беҙҙең ҡунаҡсыллыҡҡа, милли аш-һыуға, тәбиғәткә таң ҡалды», — тип билдәләне Республика халыҡ ижады үҙәгенең генераль директоры Байрас Ишбирҙин.
Мәҙәниәт министрлығы мәғлүмәттәре буйынса, быйыл «Берҙәмлек» фестивалендә 500 артист ҡатнашҡан, 8000 тамашасы килгән.


text:
Фото:
Ишембайҙың «Витязь» компанияһы - «Иң яҡшы тармаҡ экспортёры» конкурсы еңеүселәре иҫәбендә
Фото:
«Витязь» машиналар эшләү компанияһы» асыҡ акционерҙар йәмғиәте (Ишембай) — Силәбе трактор заводының бүлендек предприятиеһы — «Иң яҡшы тармаҡ экспортёры» конкурсының призерҙары иҫәбенә инде.
Баш предприятие 2009 йыл йомғаҡтары буйынса иң яҡшы тармаҡ экспортеры тип табылған, тип хәбәр иттеләр «ЧТЗ-Уралтрак» яуаплылығы сикләнгән йәмғиәтенең мәғлүмәт һәм йәмәғәтселек менән бәйләнештәр идаралығынан. Силәбе трактор заводы бына икенсе йыл рәттән Рәсәй Сәнәғәт һәм сауҙа министрлығы менән иғлан ителгән конкурста еңеп сыға. 2006 һәм 2007 йылдарҙа Силәбе трактор заводы БДБ илдәренә машиналар эшләү продукцияһын оҙатыусылар араһында иң яҡшы экспортер тип танылған.
Ишембайҙың «Витязь» машиналар эшләү компанияһы — донъяла ике быуынлы сылбырлы тәгәрмәсле бөтә ерҙән дә үтә алырлыҡ транспортер етештергән берҙән-бер предприятие. Был продукция тотороҡло һорау менән файҙалана. Ул юлһыҙлыҡ шарттарында һәм һаҙлыҡлы урындарҙа алмаштырғыһыҙ транспорт. 1994 йылда ике быуынлы сылбырлы тәгәрмәсле «Витязь» транспортерҙары фән һәм техника өлкәһендә РФ Дәүләт премияһы менән билдәләнгән.


text:
Уртаса эш хаҡы республикала – 18371 һум
2012 йылдың ғинуарындағы мәғлүмәттәр буйынса Башҡортостандағы уртаса эш хаҡы 18371 һумды тәшкил итә. Хеҙмәткә яраҡлы граждандар өсөн йәшәү минимумы 5781 һумға еткән. Әлеге ваҡытта иҡтисади йәһәттән әүҙем граждандарҙың өлөшө республикала ике миллиондан аша, тип хәбәр иттеләр БР Халыҡты эш менән тәьмин итеү дәүләт хеҙмәте идаралығында.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, һуңғы йылдарҙа республикала эшләгән кешеләрҙең хеҙмәт хаҡын арттырыу буйынса системалы саралар күрелә. Шулай итеп, 2011 йылда ғына дәүләт учреждениеларында эш хаҡы – 17,6, ә муниципаль предприятиеларҙа 18 процентҡа артҡан. Бюджет средстволары иҫәбенә дәртләндереүсе түләүҙәр өлөшө 38 процентҡа еткән.
Шул уҡ ваҡытта республикалағы уртаса эш хаҡы Рәсәй буйынса уртаса эш хаҡынан 22 процентҡа ҡалыша. Был күрһәткес буйынса Башҡортостан Волга буйы федераль округы төбәктәре араһында бишенсе урында килә.
Республикалағы эре һәм уртаса предприятиелар буйынса хеҙмәткәрҙәргә түләнгән уртаса эш хаҡы 2011 йылда 19605 һумды тәшкил иткән һәм 2010 йыл менән сағыштырғанда 14,1 процентҡа артҡан.


text:
Башҡортостанда вакансияларҙың күбеһе һатыу өлкәһенә тура килә Фото: Олег Яровиков
Башҡортостанда вакансияларҙың күбеһе һатыу өлкәһенә тура килә
Башҡортостанда вакансияларҙың күбеһе һатыу өлкәһенә тура килә Фото: Олег Яровиков
ӨФӨ, 2016 йыл, 6 октябрь. /«Башинформ» мәғлүмәт агентлығы, Галина Бахшиева/.
Эш һәм хеҙмәткәрҙәр эҙләү буйынса HeadHunter сайты ошо йылдың III кварталында Башҡортостандағы сайтта урынлаштырылған вакансиялар һәм резюмеларҙы тикшергән.
Асыҡланыуынса, вакансиялар һаны буйынса тәүге өс лидер үҙгәрмәгән: «Һатыу», «Банктар» һәм «Етештереү» — 35, 12 һәм 11 процент.
«Өсөнсө кварталда тәҡдимдәр һаны буйынса «Автомобиль бизнесы» (106 процент), «Административ персонал» (105 процент), «Транспорт, логистика» (93 процент) өлкәләре әүҙемләшкән. Төбәктә вакансиялар һаны былтырғы мәғлүмәттәр менән сағыштырғанда 24 процентҡа артҡан», — тип хәбәр итте Урал федераль округы буйынса HeadHunter матбуғат хеҙмәте етәксеһе Елана Таращук.
Өсөнсө кварталда эш эҙләүселәр һаны ике процентҡа артҡан. Иң әүҙем кандидаттар — «Спорт, фитнес, матурлыҡ салондары» (+21 процент), «Страховкалау (+20 процент) һәм «Сәнғәт, күңел асыу, масс-медиа» (+18 процент) өлкәләре вәкилдәре.
Хеҙмәт баҙарында әүҙем осор башланыу менән бер урынға дәғүә итеүселәр һаны ла артҡан. Башҡортостанда конкурс бер тәҡдимгә 6,6 резюме тәшкил итә. Сағыштырыу өсөн: июлдә бер урынға яҡынса биш кеше тура килә ине.
Кварталда төбәктә тәҡдим ителгән иң юғары хеҙмәт хаҡы 150 мең һум булған. Республикала уртаса эш хаҡы — 24,6 мең, Өфөлә 27,5 мең һум тәшкил иткән.


text:
Рәсәйҙең бәләкәй һәм урта бизнесы 2010 йылда 10 миллиард һум аласаҡ
2010 йылда бәләкәй һәм урта бизнесҡа ярҙамға федераль бюджеттан 10 миллиард һум аҡса бүлергә планлаштырыла. Был турала РФ Хөкүмәте Рәйесе Владимир Путин менән осрашыу барышында Рәсәйҙең иҡтисади үҫеш министры Эльвира Нәбиуллина хәбәр итте.
Уның һүҙҙәренә ҡарағанда, бәләкәй бизнесҡа ярҙам программаһы инновацион секторҙа бәләкәй бизнесҡа ҙурыраҡ ярҙам күрһәтеү күҙлегенән үҙгәртеп эшләнәсәк. Быйыл бәләкәй һәм урта бизнесҡа ярҙамға 18 миллиард һум аҡса йүнәлтелде. Бынан тыш, министр әйтеүенсә, “Внешэкономбанк”та бәләкәй бизнесҡа 30 миллиард һум күләмендә кредит биреү буйынса программа ғәмәлдә, тип хәбәр итә «Альянс Медиа» мәғлүмәт агентлығы.
Хәтерегеҙгә төшөрәбеҙ, Башҡортостанда бәләкәй һәм урта эшҡыуарлыҡҡа дәүләт ярҙамына, федераль бюджеттан ҡушма финанслауҙы иҫәпкә алып, миллиард һумдан ашыу аҡса бүленде. Әгәр кредиттар буйынса ярҙамды ла иҫәпкә алғанда, дәүләт ярҙамы суммаһы күпкә юғарыраҡ.


text:
Фото:
Республика асыҡ булырға тейеш, тип белдерҙе Президент
Фото:
— Беҙҙең конкуренциялы көрәштә еңелергә хаҡыбыҙ юҡ, — тип белдерҙе Башҡортостан Президенты Рөстәм Хәмитов Республика көнөнә арналған тантаналы йыйылышта сығыш яһап. — Беҙгә туҡтап ҡалырға ярамай. Кешеләребеҙҙең тормош сифаты беҙҙең компетентһыҙлыҡ, ялҡаулыҡ эҙемтәһенә әйләнергә тейеш түгел.
Конкуренцияға һәләтлелек нигеҙе итеп республика башлығы асыҡлыҡты атаны.
— Республика инвестициялар өсөн дә, яңы технологиялар өсөн дә, заманса идара итеү алымдары өсөн дә асыҡ булырға тейеш, — тип һыҙыҡ өҫтөнә алды ул. — Шул уҡ ваҡытта беҙ халыҡтарыбыҙҙың традицияларын да һаҡларға тейешбеҙ. Бында беҙгә уйланылған конфессия-ара һәм этник-ара сәйәсәт ярҙамға киләсәк. Тыныслыҡҡа һәм изгелеккә илткән сәйәсәт. Быларҙың барыһы ла тормошҡа ашасағына мин ышанам. Сөнки беҙ халыҡ мәнфәғәтенә хеҙмәт итәсәгебеҙҙе аныҡ беләбеҙ.


text:
Сатлама һыуыҡтар булмаясаҡ
Башҡортостанда ғәҙәттән тыш һауа торошо тураһында иҫкәртеү булмаясаҡ. Был турала «Башинформ» агентлығына Башгидрометтың баш синоптигы Анна Козаева хәбәр итте. Уның әйтеүенсә, республика буйынса алдағы көндәрҙә көндөҙгө уртаса температура – минус 20-22 градус, төнөн минус 25-30 градус буласаҡ.
Аҙна аҙағына бер аҙ һалҡынайтыуы ихтимал. Әммә аномаль һыуыҡтар көтөлмәй. Хәтерегеҙгә төшөрәйек, ғәҙәттән тыш һауа торошо тураһында иҫкәртеү һауа температураһы минус 40 градус һәм унан һалҡыныраҡ булғанда иғлан ителә. Шул уҡ ваҡытта, Рәсәй Гидрометеоүҙәге мәғлүмәттәренә ярашлы, ҡеүәтле Себер антициклоны үҙ көсөн юғалтмай һәм Уралдың ҙөр өлөшөндә әле сатлама һыуыҡтар хакимлыҡ итә.


text:
Башҡортостандың өс ҡалаһы «Рәсәйҙең иң төҙөк ҡала биләмәһе» конкурсында еңеү яуланы Фото: Олег Яровиков
Башҡортостандың өс ҡалаһы «Рәсәйҙең иң төҙөк ҡала биләмәһе» конкурсында еңеү яуланы
Башҡортостандың өс ҡалаһы «Рәсәйҙең иң төҙөк ҡала биләмәһе» конкурсында еңеү яуланы Фото: Олег Яровиков
ӨФӨ, 2015 йыл, 25 февраль. /«Башинформ» мәғлүмәт агентлығы, Розалиә Вәлиева/.
Рәсәй Федерацияһы Хөкүмәте йортонда «Рәсәйҙең иң төҙөк ҡала (ауыл) биләмәһе» бөтә Рәсәй конкурсы еңеүселәрен иғлан иттеләр. Был хаҡта Башҡортостандың Торлаҡ-коммуналь хужалыҡ министрлығының матбуғат хеҙмәте хәбәр итә.
Октябрьский ҡалаһы икенсе категорияла (100 мең һәм унан күберәк кеше йәшәгән ҡала биләмәләре, ҡала округтары) еңеп сыҡты, Стәрлетамаҡ ошо уҡ категорияла өсөнсө урын алды. Учалы ҡалаһы өсөнсө категорияла (100 меңгә тиклем кеше йәшәгән ҡала биләмәләре, ҡала округтары) өсөнсө урын яуланы.
Конкурста ҡатнашыу өсөн бөтәһе 144 муниципаль берәмек ғариза биргән. Төп талаптар — коммуналь хужалыҡ һәм йәшәү тәьминәте объекттарының торошо, торлаҡ төҙөү һәм ремонтлау, ихаталарҙы йәшелләндереү, тарихи-мәҙәни һәм тәбиғәт мираҫын һаҡлау.
Конкурс еңеүселәре Рәсәй Федерацияһы Хөкүмәтенең дипломдары һәм аҡсалата премиялар менән бүләкләнә, улар торлаҡ-коммуналь хужалыҡты үҫтереүгә, муниципаль берәмектең төҙөклөгөн арттырыуға (90 проценттан да кәм түгел) һәм торлаҡ-коммуналь хужалыҡты үҫтереү һәм муниципаль берәмектең төҙөклөгөн арттырыу буйынса эштә юғары һөҙөмтәләргә ирешкән хеҙмәткәрҙәргә премия тапшырыуға йүнәлтелә.
Башҡортостандың Торлаҡ-коммуналь хужалыҡ министрлығы тарафынан йыл һайын үткәрелгән «Башҡортостан Республикаһының иң төҙөк ҡала (ауыл) биләмәһе» конкурсында Октябрьский ҡалаһы тәүге төркөмдә (70 меңдән алып кеше йәшәгән ҡала биләмәләре, ҡала округтары) беренсе, ә Стәрлетамаҡ ошо уҡ төркөмдә икенсе урын яуланы. Учалы ҡалаһы өсөнсө төркөмдә (30 меңдән 50 меңгә тиклем кеше йәшәгән ҡала, ауыл биләмәләре) беренсе урын алды.


text:
Өфөнөң ҡулланыу баҙары тотороҡло
Мэрияла 2010 йыл йомғаҡтарына арналған матбуғат конференцияһында Өфө ҡалаһы ҡала округы хакимиәте башлығы Павел Качкаев республика баш ҡалаһының ҡулланыу баҙарындағы хәлде тотороҡло тип атаны.
Быны иҫбатлап, ул түбәндәге һандарҙы килтерҙе: быйыл 9 айҙа уҙған йылдың шул уҡ осоро менән сағыштырғанда тотош ҡала буйынса ваҡлап һатыу сауҙа әйләнеше ғәмәлдәге хаҡтарҙа 9 процентҡа артты һәм 201 миллиард һум тәшкил итте, түләүле хеҙмәтләндереүҙәр күләме 12 процентҡа артты һәм 69 миллиард һум тәшкил итте.
Павел Качкаевтың һүҙҙәренә ҡарағанда, аҙыҡ-түлек кәрзинендә булған 25 тауар төрөнөң 19-ын республика тауар етештереүселәре тәьмин итә. Ҡаланың сауҙа селтәрендә социаль тауарҙар ассортименты тулы күләмдә һаҡланып килә.
Халыҡты республика етештереүселәренең йәшелсә продукцияһы менән тәьмин итеү өсөн 25 сентябрҙән 31 октябргә тиклем ял көндәрендә көҙгө ауыл хужалығы йәрминкәләре үткәрелде. 17 йәрминкә көнөндә 195 йәрминкә ойошторолдо, 18 майҙансыҡ йәлеп ителде. Бынан тыш, Өфөлә Яңы йыл алды ит йәрминкәләре үткәрелде, унда ҡала халҡы арзан хаҡҡа ит һәм башҡа төрлө продукция һатып ала алды.


text:
Бөгөнгө көндә 47 мең кеше хеҙмәт ветераны исемен алырға теләй
«Оҙайлы эш стажына эйә хеҙмәт ветераны» исемен алыу өсөн республиканың социаль яҡлау органдарына бөгөнгө көндә Башҡортостандың 47 мең кешеһе мөрәжәғәт иткән, тип хәбәр итте «Башинформ» агентлығына БР Хеҙмәт һәм халыҡты социаль яҡлау министрлығының матбуғат секретары Эльмира Кожаева.
Хәтерегеҙгә төшөрәйек, 2012 йылдың 1 ғинуарында «Оҙайлы эш стажына эйә хеҙмәт ветераны» исемен биреү өлөшөндә «Һуғыш, хеҙмәт һәм Ҡораллы көстәр ветерандары тураһында»ғы Башҡортостан Республикаһы Законы үҙ көсөнә инде. Пенсия йәшенә (ир-егеттәр — 60 йәшкә, ҡатын-ҡыҙҙар — 55 йәшкә) етеп, хеҙмәт стажы 40 һәм 35 йылға тулһа, «Оҙайлы эш стажына эйә хеҙмәт ветераны» исемен алыу өсөн йәшәү урыны буйынса Хеҙмәт һәм халыҡты социаль яҡлау идаралығына мөрәжәғәт итергә мөмкин.
БР Хеҙмәт һәм халыҡты социаль яҡлау министрлығы был мәсьәлә буйынса килеп тыуған хәлдәргә мониторинг үткәрә.


text:
Өфөлә «Ҡала мөхите-2013» социаль реклама фестиваленә эштәр ҡабул ителә
IX «Ҡала мөхите-2013» социаль реклама фестиваленә эштәр ҡабул ителә башланы, тип хәбәр иттеләр БР Матбуғат һәм киң мәғлүмәт саралары буйынса агентлығының матбуғат хеҙмәтенән.
Ойоштороусылар бәйгелә ҡатнашыуға социаль рекламаның тормошто яҡшы яҡҡа үҙгәртә алыуына ышанған, битараф булмаған ижади кешеләрҙе саҡыра. Быйылғы фестиваль «Таҙа ҡалала йәшәйек!» девизы аҫтында үткәрелә. Ойоштороу комитеты ҡалалар экологияһына, ҡала урамдарының таҙалығына, ҡала мөхитенең именлегенә айырыуса иғтибар бүләсәк.
Шулай уҡ конкурсҡа башҡа көнүҙәк социаль проблемаларға арналған эштәр ҡабул ителә. Төп номинациялар тураһында фестиваль сайтының «Ҡатнашыусылар өсөн» бүлегендә белергә мөмкин.


text:
Рөстәм Хәмитов: «Республикала шундай кешеләр бар саҡта, Башҡортостанда барыһы ла һәйбәт буласаҡ»Фото: Андрей Старостин
Рөстәм Хәмитов: «Республикала шундай кешеләр бар саҡта, Башҡортостанда барыһы ла һәйбәт буласаҡ»
Рөстәм Хәмитов: «Республикала шундай кешеләр бар саҡта, Башҡортостанда барыһы ла һәйбәт буласаҡ»Фото: Андрей Старостин
ӨФӨ, 2015 йыл, 12 февраль. /«Башинформ» мәғлүмәт агентлығы, Илья Спиридонов/.
12 февралдә Өфөлә Башҡортостан Башлығы Рөстәм Хәмитов Рәсәй Федерацияһының һәм Башҡортостан Республикаһының дәүләт наградаларын тапшырҙы. Республиканың 48 алдынғы сәнәғәт, һаулыҡ һаҡлау, транспорт, социаль өлкә, торлаҡ-коммуналь хужалығы, мәҙәниәт һәм сәнғәт хеҙмәткәрҙәре маҡтаулы исемдәр, почет грамоталары, ордендар менән билдәләнде.
— Һеҙ фиҙаҡәр хеҙмәтегеҙ менән ошо наградаларға лайыҡ булдығыҙ, — тине Рөстәм Хәмитов. — Бөгөн залда төрлө һөнәр эйәләре бар, әммә барығыҙҙы ла яҡшы, намыҫлы эшләү, һәйбәт һөҙөмтәләргә ирешә белеү сифаттары берләштерә. Һеҙ күптәр өсөн өлгө булып тораһығыҙ.
Башҡортостан Башлығы Ҡырым халҡына ауырлыҡтарҙы еңеп сығырға ярҙам итеүселәргә айырыуса рәхмәт белдерҙе.
— Кәрәкле һәм мөһим эште башҡарып сығыуығыҙ өсөн рәхмәт белдерәм. Һеҙ 37-38 объектты тергеҙеүҙә ҡатнаштығыҙ. Ҡырымда йәшәүселәрҙең күбеһе хәстәрлек тойҙо. Улар Башҡортостан төҙөүселәренең яҡшы эшләүен аңланы. Был, һис шикһеҙ, дәртләндерә, — тип билдәләне республика етәксеһе.
Рөстәм Хәмитовтың һүҙҙәренсә, бүләкләнеүселәрҙең һәр береһе үҙ эшенә намыҫлы ҡарай.
— Республикала шундай кешеләр бар саҡта, Башҡортостанда барыһы ла һәйбәт буласаҡ. Беҙ халыҡтың тормошон даими рәүештә яҡшыртып, кәрәкле йүнәлештә үҫешәсәкбеҙ, — тип һыҙыҡ өҫтөнә алды Башҡортостан Башлығы.
Сығыштың тулы стенограммаһы һәм бүләкләнеүселәр исемлеге республика Башлығының рәсми сайтында бирелгән.